*Монгол Улсын Их Хурлын 2010 оны намрын ээлжит чуулганы Нийгмийн бодлого, боловсрол, соёл, шинжлэх ухааны байнгын хорооны 2011 оны 1 дүгээр сарын 12-ны өдөр /Лхагва гараг/-ийн хуралдаан 10 цаг 05 минутад Төрийн ордны “Б” танхимд эхлэв.*

 Байнгын хорооны дарга, УИХ-ын гишүүн Д.Очирбат ирц, хэлэлцэх асуудлын дарааллыг танилцуулж, хуралдааныг даргалав.

 ***Хуралдаанд ирвэл зохих 18 гишүүнээс 11 гишүүн ирж, 61,1 хувийн ирцтэй байв. Үүнд:***

 ***Чөлөөтэй****: Х.Бадамсүрэн, С.Бямбацогт, Д.Оюунхорол, А.Тлейхан, Ө.Энхтүвшин*

***Өвчтэй:*** *Ц.Дашдорж*

***Тасалсан****: Л.Гүндалай*

***Нэг.Нийгмийн даатгалын үндэсний зөвлөлийн 2010 оны үйл ажиллагааны тайланг сонсох, тус зөвлөлийн 2011 оны төсөв батлах тухай асуудал***

Хэлэлцэж буй асуудалтай холбогдуулан Нийгмийн хамгаалал, хөдөлмөрийн дэд сайд, Нийгмийн даатгалын үндэсний зөвлөлийн дарга Д.Нямхүү, Нийгмийн даатгалын ерөнхий газрын дэд дарга О.Байгалмаа, ажлын албаны дарга Алимаа, Нийгмийн даатгалын үндэсний зөвлөлийн дэргэдэх эрүүл мэндийн даатгалын зөвлөлийн нарийн бичгийн дарга Тулга, УИХ-ын Нийгмийн бодлого, боловсрол, соёл шинжлэх ухааны байнгын хорооны зөвлөх Ц.Батнасан нар байлцав.

 Нийгмийн даатгалын үндэсний зөвлөлийн 2010 оны үйл ажиллагааны тайланг Нийгмийн даатгалын үндэсний зөвлөлийн дарга Д.Нямхүү танилцуулав.

 Тайлантай холбогдуулан УИХ-ын гишүүн З.Алтай, С.Эрдэнэ нарын асуусан асуултад, ажлын хэсгээс Д.Нямхүү, О.Байгалмаа нар хариулж, тайлбар хийв.

Нийгмийн даатгалын үндэсний зөвлөлийн тайлан хэлэлцсэнтэй холбогдуулан Байнгын хорооноос ажлын хэсэг байгуулан, ахлагчаар нь УИХ-ын гишүүн С.Эрдэнэ, гишүүдэд УИХ-ын гишүүн Ц.Даваасүрэн, З.Алтай нарын бүрэлдэхүүнтэй байхаар тогтов.

**Д.Очирбат**:-Нийгмийн даатгалын үндэсний зөвлөлийн 2011 оны төсөв батлах тухай

Зөвшөөрсөн 9

Татгалзсан 1

Бүгд 10

Гишүүдийн олонхийн саналаар дэмжигдлээ.

**Уг асуудлыг 11.00 цагт хэлэлцэж дуусав**.

***Хоёр.Жендэрийн эрх тэгш байдлыг хангах тухай, Засгийн газрын тухай хуульд өөрчлөлт оруулах, Хөдөлмөрийн тухай хуульд нэмэлт оруулах тухай, Төрийн албаны тухай хуульд нэмэлт, өөрчлөлт оруулах тухай, Төсвийн байгууллагын удирдлага, санхүүжилтийн тухай хуульд нэмэлт оруулах тухай, Хууль хэрэгжүүлэх зарим арга хэмжээний тухай УИХ-ын тогтоолын төсөл /анхны хэлэлцүүлэг/***

Хэлэлцэж буй асуудалтай холбогдуулан Ерөнхий сайдын зөвлөх Б.Долгор, Хууль зүй, дотоод хэргийн дэд сайд В.Удвал, Жендэрийн тэгш байдлын үндэсний хорооны ажлын албаны дарга Б.Энхсайхан, Сангийн яамны төрийн захиргааны удирдлагын газрын ахлах мэргэжилтэн Д.Цэдэнбал, “Гал голомт хөдөлгөөн” төрийн бус байгууллагын тэргүүн Д.Мөнхөө, УИХ-ын Тамгын газрын зөвлөх Л.Лхагвасүрэн, Нийгмийн бодлого, боловсрол, соёл шинжлэх ухааны байнгын хорооны зөвлөх Ц.Батнасан нарын бүрэлдэхүүнтэй ажлын хэсэг байлцав.

Дараахь зарчмын зөрүүтэй саналын томъёоллоор санал хураалт явуулав:

**Д.Очирбат**:-1.Төслийн 8.2 дахь заалт “УИХ-ын болон орон нутгийн сонгууль, улс төрийн нам, эвслээс нэр дэвшигчийн дотор аль нэг хүйсийн төлөөлөл 30 хувиас доошгүй байна” гэсэн заалтыг хасах саналыг дэмжиж байгаа гишүүд гараа өргөнө үү.

Зөвшөөрсөн 7

Татгалзсан 3

Бүгд 10

Гишүүдийн олонхийн саналаар дэмжигдлээ.

2.Төслийн 8.4 дэх заалт “Бүх шатны сонгуулийн хорооны дарга болон нарийн бичгийн дарга эсрэг хүйстэй байна” гэсэн саналыг хасах гэсэн саналыг дэмжиж байгаа гишүүд гараа өргөнө үү.

Зөвшөөрсөн 7

Татгалзсан 3

Бүгд 10

Гишүүдийн олонхийн саналаар дэмжигдлээ.

3.Төслийн 8.5 дахь хэсгийн “30 хувиас” гэснийг “25 хувиас” гэж өөрчлөх саналыг дэмжиж байгаа гишүүд гараа өргөнө үү.

Зөвшөөрсөн 8

Татгалзсан 2

Бүгд 10

Гишүүдийн олонхийн саналаар дэмжигдлээ.

4.Төслийн 10.1.1 дэх заалтыг дор дурдсанаар өөрчлөн найруулах: “10.1.1.төрийн улс төрийн албан тушаалд томилогдох албан тушаалтны дотор аль нэг хүйсийн төлөөлөл Засгийн газар, аймаг, нийслэлд 15 хувиас, дүүрэгт 20 хувиас, суманд 25 хувиас, хороодод 30 хувиас доошгүй байна” гэсэн саналыг дэмжиж байгаа гишүүд гараа өргөнө үү.

Зөвшөөрсөн 8

Татгалзсан 2

Бүгд 10

Гишүүдийн олонхийн саналаар дэмжигдлээ.

5.Төслийн “10.1.2.төрийн захиргааны удирдах албан тушаалтны дотор аль нэг хүйсийн төлөөлөл яамдын Төрийн нарийн бичгийн дарга, Засгийн газрын агентлагийн даргын 15 хувиас, бусад төв байгууллагын удирдлагын 20 хувиас, яамдын газар, хэлтсийн даргын 30 хувиас, аймаг, нийслэл, сум, дүүргийн Засаг даргын тамгын газрын дарга, хэлтэс, албадын даргын 40 хувиас доошгүй байна” гэсэн саналыг дэмжиж байгаа гишүүд гараа өргөнө үү.

Зөвшөөрсөн 7

Татгалзсан 3

Бүгд 10

Гишүүдийн олонхийн саналаар дэмжигдлээ.

6.Төслийн 10.1.3 дахь заалтын “гүйцэтгэх” гэсний дараа “Авлигатай тэмцэх” гэж нэмэх гэсэн саналыг дэмжиж байгаа гишүүд гараа өргөнө үү.

Зөвшөөрсөн 7

Татгалзсан 3

Бүгд 10

Гишүүдийн олонхийн саналаар дэмжигдлээ.

7.Төслийн 10.1.4 дэх заалтыг дор дурдсанаар өөрчлөн найруулах: “10.1.4.төрийн үйлчилгээний удирдах албан тушаалтны дотор аль нэг хүйсийн төлөөлөл хэт давамгайлсан тохиолдолд 40:60 гэсэн харьцааг хангах бодлого, арга хэмжээг тусгай хөтөлбөр, төлөвлөгөөний дагуу хэрэгжүүлэх бөгөөд энэ хуулийн 6.4.6-д заасан тохиолдолд энэ заалт үл хамаарна” гэсэн саналыг дэмжиж байгаа гишүүд гараа өргөнө үү.

Зөвшөөрсөн 7

Татгалзсан 3

Бүгд 10

Гишүүдийн олонхийн саналаар дэмжигдлээ.

8.Төслийн 10.3 дахь хэсгийн “хэрэгжүүлнэ” гэсний дараа “Энэ хуулийн 6.4.6-д заасан тохиолдолд энэ заалт үл хамаарна” гэж нэмэх гэсэн саналыг дэмжиж байгаа гишүүд гараа өргөнө үү.

Зөвшөөрсөн 7

Татгалзсан 3

Бүгд 10

Гишүүдийн олонхийн саналаар дэмжигдлээ.

9.Энэ хуулийг 2012 оны 1-р сарын 1-ний өдрөөс эхлэн дагаж мөрдөхөөр тусгах

Энэ санал дээр УИХ-ын гишүүн С.Оюун “Энэ хуулийг ердийн журмаар мөрдөнө” гэсэн хажуугийн санал гаргаж, ажлын хэсгээс гаргасан саналыг дэмжье гэсэн санал хураалт явуулав.

Зөвшөөрсөн 5

Татгалзсан 5

Бүгд 10

Ажлын хэсгээс гаргасан дээрх санал дэмжигдсэнгүй, УИХ-ын С.Оюуны санал дэмжигдлээ.

10.Жендэрийн тухай хуулийн төсөлтэй хамт өргөн мэдүүлсэн Төсвийн байгууллагын удирдлага, санхүүжилтийн хуульд нэмэлт оруулах тухай хуулийн төслийг хэлэлцэх шаардлагагүй гэж үзэж төсөл санаачлагчид нь буцаах гэсэн саналыг дэмжиж байгаа гишүүд гараа өргөнө үү.

Зөвшөөрсөн 7

Татгалзсан 3

Бүгд 10

Гишүүдийн олонхийн саналаар дэмжигдлээ.

11.Хуулийг дагаж мөрдөх журмын тухай хуулийн төслийг нэмж хэлэлцье гэсэн гишүүд гараа өргөнө үү.

Зөвшөөрсөн 6

Татгалзсан 4

Бүгд 10

Гишүүдийн олонхийн саналаар дэмжигдлээ.

12.Төслийн 14.3 дахь хэсгийг хасах гэсэн саналыг дэмжиж байгаа гишүүд гараа өргөнө үү.

Зөвшөөрсөн 6

Татгалзсан 4

Бүгд 10

Гишүүдийн олонхийн саналаар дэмжигдлээ.

13.Жендэрийн эрх тэгш байдлыг хангах тухай хуулийг дагаж мөрдөх журмын тухай хуулийн 1-р зүйл. Жендэрийн эрх тэгш байдлыг хангах тухай хуулийн 8.2, 10.1.1 дэх заалтуудыг 2013 оны 1 сарын 1-ний өдрөөс эхлэн хэрэгжүүлж мөрдөнө гэсэн заалтыг дэмжиж байгаа гишүүд гараа өргөнө үү.

Зөвшөөрсөн 6

Татгалзсан 4

Бүгд 10

Гишүүдийн олонхийн саналаар дэмжигдлээ.

2-р зүйл. Жендэрийн эрх тэгш байдлыг хангах тухай хуулийн 10.1.2, 10.1.4 дэх заалт, 10.3 дахь хэсгийг тодорхой үе шаттайгаар хэрэгжүүлэх хөтөлбөр, төлөвлөгөө, хүний нөөцийг Засгийн газар гаргаж, одооноос 2016 он хүртэлх хугацаанд багтааж хэрэгжүүлнэ гэсэн заалтыг дэмжиж байгаа гишүүд гараа өргөнө үү.

Зөвшөөрсөн 6

Татгалзсан 4

Бүгд 10

Гишүүдийн олонхийн саналаар дэмжигдлээ.

3-р зүйл. Энэ хуулийг Жендэрийн эрх тэгш байдлыг хангах тухай хууль хүчин төгөлдөр болсон өдрөөс эхлэн дагаж мөрдөнө гэсэн заалтыг дэмжиж байгаа гишүүд гараа өргөнө үү.

Зөвшөөрсөн 6

Татгалзсан 4

Бүгд 10

Гишүүдийн олонхийн саналаар дэмжигдлээ.

Байнгын хорооноос гарах санал, дүгнэлтийг УИХ-ын гишүүн Д.Арвин УИХ-ын чуулганы нэгдсэн хуралдаанд танилцуулахаар тогтов.

**Хуралдаан 11 цаг 25 минутад өндөрлөв.**

**Тэмдэглэлтэй танилцсан**:

НИЙГМИЙН БОДЛОГО, БОЛОВСРОЛ,

СОЁЛ, ШИНЖЛЭХ УХААНЫ БАЙНГЫН

ХОРООНЫ ДАРГА Д.ОЧИРБАТ

**Тэмдэглэл хөтөлсөн**:

ХУРАЛДААНЫ ТЭМДЭГЛЭЛ

ХӨТЛӨГЧ Ц.НАРАНТУЯА

**УИХ-ЫН 2010 ОНЫ НАМРЫН ЭЭЛЖИТ ЧУУЛГАНЫ**

**НИЙГМИЙН БОДЛОГО, БОЛОВСРОЛ, СОЁЛ, ШИНЖЛЭХ**

**УХААНЫ БАЙНГЫН ХОРООНЫ 2011 ОНЫ 1 ДҮГЭЭР САРЫН 12-НЫ**

 **ӨДРИЙН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

 ***Хуралдаан 10 цаг 05 минутад эхлэв.***

**Д.Очирбат**:-Энэ өдрийн мэндийг хүргэе. Байнгын хорооны хуралдаанд ирвэл зохих 18 гишүүнээс 10 гишүүн ирсэн, ирцийн хувь нь 65.5 хувьтай байна.

Хэлэлцэх асуудал, Нийгмийн даатгалын үндэсний зөвлөлийн 2010 оны үйл ажиллагааны тайланг сонсох, тус зөвлөлийн 2011 оны төсөв батлах тухай асуудал.

Жендэрийн эрх тэгш байдлыг хангах тухай хуулийн төсөл, Монгол Улсын Засгийн газрын тухай хуульд өөрчлөлт оруулах, хөдөлмөрийн тухай хуульд нэмэлт, өөрчлөлт оруулах тухай, Төрийн албаны тухай хуульд нэмэлт, өөрчлөлт оруулах тухай, Хууль, УИХ-ын бусад шийдвэрийн төсөл боловсруулах, өргөн мэдүүлэх журмын тухай хуульд нэмэлт, өөрчлөлт оруулах, Зар сурталчилгааны тухай хуульд нэмэлт, өөрчлөлт оруулах тухай, Монгол Улсын Хүний эрхийн үндэсний комиссын тухай хуульд нэмэлт, өөрчлөлт оруулах тухай, Иргэний хуульд нэмэлт, өөрчлөлт оруулах тухай, Төсвийн байгууллагын удирдлага, санхүүжилтийн тухай хуульд нэмэлт, өөрчлөлт оруулах тухай хуулийн төслүүд, Хууль хэрэгжүүлэх зарим арга хэмжээний тухай УИХ-ын тогтоолын төсөл зэргийг хэлэлцэнэ.

Хэлэлцэх асуудалтай холбогдуулан өөр саналтай гишүүд байна уу? Байхгүй бол хэлэлцэх асуудлаа баталъя гэсэн саналтай гишүүд гараа өргөнө үү . Дэмжлээ.

Хэлэлцэх асуудалдаа оръё. Нийгмийн даатгалын үндэсний зөвлөлийн 2010 оны үйл ажиллагааны тайланг сонсох, тус зөвлөлийн 2011 оны төсөв батлах тухай асуудал.

Нийгмийн даатгалын үндэсний зөвлөлийн дарга, Нийгмийн хамгааллын дэд сайд Нямхүү танилцуулна.

**Д.Нямхүү**:-Эрхэм гишүүдийн өнөөдрийн амгаланг айлтгая.

Нийгмийн даатгалын үндэсний зөвлөл нь 2010 оны 6 удаа хуралдаж, 23 асуудал хэлэлцэн шийдвэрлэж, 26 тогтоол батлан гаргаад биелэлтэнд нь хяналт тавин ажиллаж байна. Тэтгэврийн даатгалын шимтгэлийн нэрийн дансны гарааны үлдэгдэл тооцоход баримтлах шимтгэлийн хувь, хэмжээ, цалин хөлсний дундаж индекс, итгэлцүүрийг шинэчлэн баталлаа. Нийгмийн даатгалын сангийн чөлөөт үлдэгдэл, хуримтлалын сангийн мөнгөн хөрөнгөөр Засгийн газрын бонд худалдан авах журмыг хавсралтаар батлан гаргасан. Нийгмийн даатгалын байгууллагын ажилтнуудыг орон сууцаар хангах, нөхцөл сайжруулах мөнгөн тэтгэлэг олгох журамд оруулах өөрчлөлтийг хавсралтаар баталлаа. Нийгмийн даатгалын байгууллагуудад ажиллаж байгаа тэтгэвэр тогтоолгох насны ажилтнуудыг 2010 онд багтаан тэтгэвэрт гаргах ажлыг зохион байгуулах тогтоол гаргасан. Нийгмийн даатгалын шимтгэлийн өрөнд хураагдсан бараа материалыг актлан устгах, бараа бүтээгдэхүүнийг худалдан борлуулах, дахин үнэлүүлэх тухай санал боловсруулах ажлын хэсэг байгуулан ажиллаж байна.

Удаан хугацаагаар хадгалагдаж, эрүүл ахуй, ашиглалт, хэрэглээний чанар алдагдсан 32 сая 713.101 төгрөг 32 мөнгөний үнэ бүхий 61 төрлийн хүнсний бүтээгдэхүүн, эд материалыг акталж устгах шийдвэр гаргасан. Энэ удаан хугацаагаар хадгалагдсан боловч худалдан борлогдоогүй, цаашид үнэ тогтоон худалдах боломжгүй 7 сая 821.836 төгрөгийн 38 төрлийн бараа материалыг акталж, сайн дурын даатгалд хамрагдаж байгаа иргэд, даатгуулагчдад урамшуулал болгон хандивлах шийдвэр гаргасан. Удаан хугацаагаар хадгалагдсан боловч өнгө үзэмж, чанар нь бүрэн алдагдаагүй, хэт өндөр үнэлгээтэй, цаашид үнэ бууруулан худалдах боломжтой 729 сая 832 мянга 004 төгрөг 20 мөнгөний бараа материал, машин техникийг Төрийн өмчийн хорооны 2008 оны 11-р сарын 18-ны өдрийн 3/1828 тоот албан бичгийг үндэслэн 2009 оны 1 сарын 19-ний өдрийн 19 тоот тогтоолын зарчмаар нээлттэй дуудлага худалдаагаар ил тод зарлан худалдан борлуулж, орлогыг Нийгмийн даатгалын санд оруулах шийдвэр гарсан.

Удаан хугацаагаар хадгалагдсан, хэрэглээний шаардлага хангахгүй 28 сая 125 мянган төгрөгийн үнэ бүхий 625 ширхэг сонсголын аппаратыг актлахаар тус тус шийдвэрлээд байна.

Нийгмийн даатгалын сангийн болон үйл ажиллагааны зардлын 2010 оны тодотгосон төсвийг баталж, биелэлтэнд хяналт тавьж ажиллахыг Нийгмийн даатгалын ерөнхий газарт үүрэг болгосон байгаа. 2011 оны төсвийн төсөлд 2012, 2013 оны төсөөллийг баталж холбогдох яаманд хүргүүлэхээр шийдвэрлэлээ.

Анод банкинд Нийгмийн даатгалын сангийн 2 тэрбум 192 сая төгрөгийн хадгаламжийн үлдэгдэл, 90.6 сая төгрөгийн харилцах дансны үлдэгдэл, 458.6 сая төгрөгийн улсын төсвийн орлогын дансанд төвлөрүүлсэн хөрөнгийг Хадгаламж банкинд шилжүүлж, хашилтын гүйлгээ хийж, Анод банкинд байршуулж байсан Нийгмийн даатгалын сангийн хөрөнгийг Хадгаламж банкинд байршуулах шийдвэрийг гаргаж хэрэгжүүллээ.

Аймаг, нийслэлийн эрүүл мэндийн даатгалын сангийн орлого, зарлагын 2010 оны тодотгосон төсвийн зарлагын хуваарийг шинэчлэн баталж, батлагдсан төсвийн хуваарийн дагуу даатгуулагчийн тусламж үйлчилгээний зардлыг санхүүжүүлэх, биелэлтэнд хяналт тавьж ажиллахыг Нийгмийн даатгалын ерөнхий газарт үүрэг болгосон. Мөн нийгмийн даатгалын байгууллагуудын ажилтнуудад орон сууцны нөхцөл сайжруулах мөнгөн тэтгэлгийг 120 хүнд 642 сая төгрөг олгохоор шийдвэрлэсэн байна.

Нийгмийн даатгалын үндэсний зөвлөлийн хүндэт өргөмжлөлөөр Нийгмийн даатгалын ерөнхий газрын хуримтлалын сангийн удирдлагын хэлтсийн дарга, Бодлого, эрх зүй, хуулийн хэрэгжилтийн ахлах мэргэжилтэн, Өмнөговь аймгийн Цогтцэцийн сумын нийгмийн даатгалын байцаагч Ариунаа, Архангай аймгийн Эрдэнэмандал сумын нийгмийн даатгалын байцаагч Сүхбаатар, Хан-Уул дүүргийн нийгмийн даатгалын хэлтсийн орлого шимтгэлийн хяналтын тасгийн дарга Туяа нарыг шагнах шийдвэрийг гаргасан.

Нийгмийн даатгалын сангийн болон үйл ажиллагаа, хөрөнгө оруулалтын зардлын 2011 оны төсвийн нарийвчилсан хуваарь, нийгмийн даатгалд хамрагдалтыг 2011 онд нэмэгдүүлэх доод хэмжээ, нийгмийн даатгалын байгууллагуудын үйл ажиллагааны зардлын 2011 оны төсөв, хөрөнгө оруулалтын зардлын төсвийг хэлэлцэн баталлаа.

Нийгмийн даатгалын шимтгэлийн эргэн төлөгдөх найдваргүй өрөнд дараахь өрийг хамааруулан тооцохоор шийдвэрлэсэн:

Шимтгэл төлөгч нь нас барсан бөгөөд өв залгамжлан өрийг нь хариуцах этгээдгүй болсон нь тогтоогдсон. Хуулийн этгээд нь дампуурсан болон татан буугдсан, хариуцах эзэн нь сураггүй болсон, хаяг нь тодорхойгүй болсон нь эрх бүхий байгууллагын шийдвэрээр нотлогдсон нь шүүхийн шийдвэртэй боловч шүүхийн шийдвэр гүйцэтгэлийн ажиллагааны явцад төлбөр төлөх чадваргүй болсон нь тогтоогдсон. Хөөн хэлэлцэн хугацаа дууссаны улмаас бүх шатны байгууллага, шүүхийн байгууллага хүлээн авахаас татгалзсан ийм өрүүдийг найдвартай өрөнд хамааруулан тооцохоор шийдвэрлэсэн.

Мөн Нийгмийн даатгалын сангаас тэтгэвэр, тэтгэмжийн үйлчилгээ үзүүлэх арилжааны банктай хамтран ажиллах журмыг боловсруулан баталж, журмын хэрэгжилтэд хяналт тавьж ажиллахыг ажлын албанд даалгасан байгаа. Нийгмийн даатгалын үндэсний зөвлөлийн дэргэдэх эрүүл мэндийн даатгалын салбар зөвлөл нь 5 удаа хуралдаж, 11 асуудал хэлэлцэн шийдвэрлэж, 6 тогтоол батлан гаргаж, биелэлтэнд нь хяналт тавьж ажиллаж байна.

Нийгмийн даатгалын үндэсний зөвлөлийн дэд дарга Нямсамбуу Хэнтий, Дорнод, Сүхбаатар аймгийн нийгмийн даатгалын үйл ажиллагаатай танилцаж, заавар зөвлөгөө өгсөн байгаа. Нийгмийн даатгалын үндэсний зөвлөлийн гишүүн Мөнхбаяр Сүхбаатар аймгийн нийгмийн даатгалын хэлтсийн үйл ажиллагаатай танилцаж, нийгмийн даатгалын шимтгэлийн өрөнд хураагдсан бараа материалыг актлан устгах, бараа бүтээгдэхүүнийг худалдан борлуулах, дахин үнэлүүлэх тухай санал боловсруулах ажлын хэсгийн ажилтай холбоотой ажлуудыг газар дээр нь үзэж шалгаж, дүгнэлт гаргаж ирүүлсэн. Өвөрхангай, Баянхонгор, Дорноговь аймгуудын нийгмийн даатгалын хэлтсийн үйл ажиллагаанд шалгалт хийж, Өвөрхангай аймгийн нийгмийн даатгалын хэлтсийг шалгаж, 12 сая 682.900 төгрөгийн төлбөр илрүүлснээс 7 сая 192.400 төгрөгийг Баянхонгор нийгмийн даатгалын хэлтэс 40 сая 734.700 төгрөгийн төлбөр гарснаас 31 сая 882.600 төгрөгийг Дорноговь аймгийн нийгмийн даатгалын хэлтэст 409.400 төгрөгийн төлбөр гарснаас бүрэн барагдуулж, Нийгмийн даатгалын үндэсний зөвлөлийн ажлын албаны дотоод журмыг боловсруулан батлуулж, мөрдөн ажиллаж байна.

Нийгмийн даатгалын ерөнхий газрын 2007, 2008 оны санхүүгийн үйл ажиллагаанд хийсэн аудитын зөвлөмжийн биелэлтийг гаргаж Аудитын ерөнхий газарт хүргүүллээ. Нийгмийн даатгалын үндэсний зөвлөл, эрүүл мэндийн даатгалын салбар зөвлөлийн нэр дээр 52 өргөдөл, хүсэлт, санал ирснийг хүлээн авч бүрэн шийдвэрлэсэн. Нийгмийн хамгаалал, хөдөлмөрийн яамнаас зохион байгуулсан тэтгэврийн шинэчлэл, хэлэлцүүлэгт 2 удаа, GTZ эрүүл мэндийн хөгжлийн төсөл-3, хямралын үед ядуурлыг бууруулах төслүүдээс зохион байгуулсан хурал, семинар, зөвлөлгөөнд 8 удаа, мөн яам, агентлагаас зохиосон спортын 2 удаагийн арга хэмжээнд оролцсон байна. МҮЭ-ийн холбоо, Эрүүл мэндийн хөгжлийн төслийн газруудтай 2 удаагийн уулзалт хийж, санал солилцсон. TV-5, Ийгл, Монголын үндэсний олон нийтийн радио, телевизтэй гэрээ хийн давхардсан тоогоор 6 удаа ярилцлага, мэдээ, хэлэлцүүлэг хийсэн. Ардын эрх, Өглөөний сонин, Зууны мэдээ сонингууд ярилцлага тус тус 2 удаа, мэдээ 2 удаа өгсөн ийм ажил хийсэн байна.

**Д.Очирбат**:-Нямхүү даргын тайланг сонслоо. Тайлан хэлэлцэж байгаатай холбогдуулаад Нийгмийн даатгалын үндэсний зөвлөлийн ажлын албаны ажилтан холбогдох хуралд сууж байгаа улсуудыг танилцуулъя. О.Байгалмаа-Нийгмийн даатгалын ерөнхий газрын дэд дарга, Алимаа-Нийгмийн даатгалын үндэсний зөвлөлийн ажлын албаны дарга, Тулга-Нийгмийн даатгалын үндэсний зөвлөлийн дэргэдэх эрүүл мэндийн даатгалын зөвлөлийн нарийн бичгийн дарга. Ийм улсууд хуралдаанд оролцож байна.

Нийгмийн даатгалын үндэсний зөвлөлийн 2010 оны үйл ажиллагааны тайлангаас асуух асуулттай гишүүдийн саналын авъя. Алтай гишүүн асуултаа асууя.

**З.Алтай**:-Нямхүү даргын саяны уншаад байдаг тайланг бүрэн эхээр нь авмаар байна. Энийг гишүүдэд тарааж өгөөч.

Одоогоор Нийгмийн даатгалын сангийн мөнгийг хэдэн банкинд, хэдэн хувийн хүүтэйгээр та нар хадгалуулаад байна вэ? Төрийн санд энэ мөнгө огт эргэлтгүйгээр байж байгаа мөнгөн дүн байна уу, байхгүй юу? Цаашдаа энэ мөнгийг болж өгвөл хүү өндөртэй, боломжийн баталгаатай газар хадгалуулаад өсгөх ямар бодлого танайх барьж байгаа юм бэ? Зүгээр л хэдэн банкинд хэдэн хувийн хүүтэй өгчихөөд яваад байх юмуу?

Хоёрдугаарт, 2015 он гэхэд тэтгэврийн сангийн мөнгө нольлоно, тэтгэвэрт гарч байгаа улсуудад тэтгэврийн мөнгө байхгүй болно гэж яриад байгаа энэ үнэн үү? Одоо Засгийн газраас Нийгмийн даатгалын санд төлөх өр хэд болчихоод байгаа юм бэ, энэ өрийг ямар шат дараалалтайгаар яаж авах гээд байгаа юм бэ?

Дараа нь, нийгмийн даатгалын мөнгийг шимтгэл төлөгч нас барсан тохиолдолд өв залгамжлуулан эзэмшүүлэх гэдэг асуудлыг аль 2008 онд Байнгын хорооны ажлын хэсэг гараад танайхантай уулзаж байхад энэ асуудлаар ажлын хэсэг гарчихсан, бид хуулийн төсөл хийх гэж байгаа, гадна дотнын юм судалж байна гэдэг юмаар бидний амыг тагласан. Одоо би тэр хуулийн төслийг чинь шууд үзмээр байна. 2 жил өнгөрчихлөө. Та нарын ам өгснөөс чинь хойш. Тэрнийгээ би авъя, одоо. Байнга ярьдаг шүү дээ, өө хийж байгаа, ёстой зөв, судалж байгаа, одоо яг гарах гэж байна гэж. Тийм юм бол 2 жил өнгөрчихлөө, би наадахыг чинь шууд нэхэж авмаар байна.

Сая та тайландаа хэлж байна шүү дээ, удаан хугацаагаар хадгалагдсан хүнсний бүтээгдэхүүн, бараа материалыг бүгдийг нь актлаад хогон дээр устгаж шатаав гэж. Хэрвээ таны өмч байсан бол танай байгууллагынхан энийг яах юм бэ, үтэр түргэн зарахыг нь зараад, нааш нь цааш нь тараахыг нь тараагаад наадахыг чинь хэдэн цаас болгодог юм байгаа биз дээ. Гавьяа байгуулчихсан юм шиг мөнгөн дүнгийн оронд баахан бараа материал, элдэв юмнууд шахаагаар авчихаад, тэгээд тэрнийхээ актыг жалганд би аваачаад булаад шатаачихсан шүү гэж байгааг чинь юу гэж ойлгох юм бэ? Хэний юманд яаж хандаж байгаа юм бэ? Хувийн чинь хөрөнгө байсан бол та нар хэзээ ч ингэхгүй шүү дээ. Сайн ажилласан гэх юмуу, муу ажилласан гэх юмуу? Ийм муу ажиллачихаад, дараа нь 640 сая төгрөгийг хүмүүсийг орон сууцжуулахад өгсөн, еще дээр нь шагнал урамшуулал хэдэн цаас өгсөн ч гэх шиг юм яриад байх юм. Энэ чинь татвар төлөгчдийн мөнгө шүү дээ, болж байгаа юмуу? Сайн ажилласан хүн урамшуулал авдаг болохоос биш хамаг юмыг үрэн таран хийчихээд, мөнгө төгрөг нь байхгүй хүүтэй, хүүгүйгээр тэр мөнгө нь хаана ч байгаа юм бүү мэд. Иймэрхүү байдалтай ажиллачихаад ажилчидаа урамшуулаад мундаг гавьяа байгуулсан гэдгийг чинь ерөөсөө ойлгохгүй байна шүү дээ. Та нарын мөнгө биш шүү дээ, наадах чинь. Би ч гэсэн мөнгө татвар төлөөд явж л байгаа шүү дээ, өчнөөн жил төлсөн шүү дээ. Болж байгаа юмуу наадах чинь.

Ер нь ингээд нэг цаасан дүнд хууртаад суудаг, тэгээд ажлын хэсгийн тайлангий нь сонссон болоод чи сайн байна гээд толгойг нь илээд төсөв мөнгийг нь баталж өгдөг чинь болж байгаа юмуу? Ойрын хугацаанд ажлын хэсэг гарч бодит амьдрал дээр танилцсангүй шүү дээ. Байнгын хорооноос ажлын хэсэг гаргаад няхуур сайн үзвэл яасан юм бэ? Өчнөөн олон татвар төлөгчдийн мөнгө, өчнөөн олон хүмүүсийн цаашдын хувь заяаны асуудал энд яригдаж байна шүү дээ. Гэтэл нэг даргын худлаа, үнэн нь мэдэгдэхгүй хагас цаас юм ярьсны төлөө сайн байна, төсөв мөнгийг нь баталж өгье гээд явж байгаа чинь болж байгаа юм уу? Ажил хийж чадахгүй, чаддаггүй улсуудтай нь хариуцлага тооцоод халаа солио хийе л дээ. Бурхан шиг хэдэн нөхдүүд энд үе залгамжлаад байж байдаг энэ асуудлыг чинь больё л доо. Иймэрхүү байдлаар би цаашаа явахгүй гэж хэлмээр байна.

Хуучин үндэсний зөвлөлийн улсуудтай бид Байнгын хорооны ажлын хэсэг гараад уулзаж байсан. Тэр нөгөө мөнгө төгрөг нь хаана байгаа юм бүү мэд, хэн хэдэн хувийн хүүтэй банкинд хийгээд яагад цувчуулаад алга болсон бүү мэд. Та нар юу хийж байсан юм бэ гэхээр мэдэхгүй манайд хуучин байсан дарга л ингээд өөрөө асуудлыг шийдчихдэг байсан шүү дээ гэж. Тэгвэл яах гэж ард түмний төлөөлөл болгож, төрийн төлөөлөл болгож та нарыг тэнд аваачиж үндэсний зөвлөлд хяналт тавьж, зохицуулалт хийж бай гэж цалин пүнлүү олгож, эрх мэдэл олгож тэнд тавьсан юм. Тэгвэл үндэсний зөвлөл ямар хэрэгтэй юм бэ? Тэрэн дээр баахан цалин пүнлүү элдэв мөнгө төгрөг нэхсэн юм оруулж ирээд, би дахиад ингэж ажилламаар байна, дахиад идэж уумаар байна гэдгийг чинь ерөөсөө ойлгохгүй байна шүү дээ.

Ажлын хэсэг гараад бүр нарийн шалгаад, тэр ажил хийгээгүй, үүрэг даалгавар өгөөд биелүүлээгүй улсууд дээр хатуу арга хэмжээ авах ёстой шүү дээ. 2008 онд ажлын хэсэг гарсан, ямар үүрэг даалгавар өгсөн, тэрнийг протоколоор гаргаж ирж байгаад нэг бүрчлэн энэний дагуу юу хийсэн бэ гэдгийг ажил хариуцсан хүн болгонтой тооцох ёстой шүү дээ. Ингэж ажилламаар байна. Тэгэхгүй бол ингэж хууртмааргүй байна шүү.

**Д.Очирбат**:-Нямхүү дарга хариулъя.

**Д.Нямхүү**:-Хэдэн банкинд, хэдэн хувийн хүүтэй хадгалуулж байна вэ гэж. Нийгмийн даатгалын нийт хөрөнгийн үлдэгдлийг хуулиараа бол 3 янзын аргаар өсгөж үржүүлэх үүргийг Нийгмийн даатгалын үндэсний зөвлөл хүлээсэн байдаг. Энэ бол нэгдүгээрт Засгийн газрын бонд худалдаж авах, хоёрдугаарт, Монголбанкны үнэт цаас худалдаж авах, гуравдугаарт, банкинд хадгалуулж, хүүгээр нь өсгөх гэсэн ийм 3 заалттай.

Бид өнгөрсөн жил УИХ-аар батлуулаад 28.5 тэрбум төгрөгийг Засгийн газрын бонд худалдаж авсан байгаа. Уг нь 32 тэрбум төгрөгөөр бонд худалдаж авахаар шийдвэр гаргуулсан боловч энэнээс цааш зарагдаагүй. Тийм учраас 28.5 тэрбумаар нь худалдаж авсан. Мөн одоо банкинд 63 тэрбум төгрөгийг янз бүрийн хугацаатайгаар, янз бүрийн хүүтэйгээр байршуулаад байна, энэнээс хамгийн том эрсдэлд орохоор байсан тэр мөнгө бол сая танилцуулсан Анод банкин дээр байршиж байсан 2 тэрбум төгрөг юм. Энэ мөнгийг бид Хадгаламж банк руу шилжүүлээд ингээд авчихсан байгаа. Одоо харин бусад Сангийн яамны болон бусад байгууллагуудын тэнд үлдсэн мөнгийг авч чадахгүй байдалтай харьцуулах юм бол бид энийг маш боломжийн саналаар шийдээд хүүтэй нь, байсан бүх мөнгөө бүгдийг нь шилжүүлж авсан. Одоо энэ Хадгаламж банкин дээр байршиж байна.

Үүнээс гадна жил бүр Монголбанк, Сангийн сайд, Нийгмийн хамгаалал, хөдөлмөрийн сайд, Нийгмийн даатгалын үндэсний зөвлөлийн даргын 4 талын ийм зөвшөөрлөөр, хамтарсан тушаалаар нийтдээ тэр жилийн хугацаанд банкинд байршуулах хөрөнгийн хэмжээг шийддэг. 2009 онд 110 тэрбум төгрөгийг байршуулахаар шийдэж байсан. 2010 онд 220 тэрбум төгрөгийг байршуулахаар шийдсэн. Яагаад ингэж дүн өссөн бэ гэвэл Сангийн яам тухайн үедээ хадгаламж хэлбэрээр байршуулж байгаа мөнгө болон харилцахын үлдэгдлийг бүгдийг нь нэгтгэж тооцоод эхэлсэн учраас бид 220 болгож байж, харилцахын үлдэгдлийг тусгайд нь, хадгаламжийн үлдэгдлийг тусгайд нь ингэж 4 талын шийдвэрээр хамтад нь шийдэж, байршуулдаг болсон. Өмнө нь жилийн 3-4 хувийн хүүтэйгээр байршдаг байсан. Одоо Нийгмийн даатгалын үндэсний зөвлөлөөс гаргасан журмаар тухайн үеийн банкуудын хоорондын хөвөгч хүү, Монголбанкны тухайн жилийн тогтмол тогтоож байдаг тэр хөвөгч хүү, мөн үнэт цаасны Засгийн газрын бондын хүү зэрэг ийм 3 хүүгийн дунджаар аваад, энэ жилийн хувьд 2010 оны хувьд 9.25 хувиас дээш байршуулах тооцоо гарсан. Энэ журмын дагуу бид байршуулж байгаа. Одоо ихэвчлэн 11 хувиар Монголбанкны өнөөдрийн тэр хөвөгч хүүгээр нь бид байршуулж байна.

Одоо энэ дээр ганцхан доогуур хүү бий, тэр бол Капитал банкинд нэлээн хэдэн жилийн өмнө хадгалуулсан хүүг мөнгийг Капитал банк тодорхой хугацаатайгаар буцааж төлж байгаа учраас 4.8 хувийн хүүтэйгээр байж байгаа. Бусад мөнгүүдийг бид бүгдийг нь хүүгий нь шинэчлээд 11 хувьд хүргэчихсэн байгаа. 2009, 2010 оны байдлаар жилдээ 6.8 тэрбум төгрөгийн хүүгийн орлого олдог болсон. Мөн энэ банкуудад байршуулахдаа бид Монголбанкны зөвшөөрлийг авч байж, найдвартай гэж Монголбанкнаас зөвшөөрсөн банкуудад нь бид байршуулж байгаа. Одоо Сангийн яамтай ярилцаж байгаа зүйл бол нийтдээ 60 орчим тэрбум төгрөг Төрийн сан дээр тогтмол, тэр тавих тэтгэвэр тэтгэмжийн үлдэгдэл хөрөнгө хэлбэрээр нөөцөнд байршуулж байдаг. Энэ мөнгийг харин Үйлдвэрчний эвлэлийн зүгээс хүү төлөхгүй байгаа учраас татаж авч банкинд байршуул гэсэн шахалтыг их үзүүлж байгаа. Сангийн яам энэ дээр ярилцаж байгаад нийгмийн даатгалын хөрөнгийг бид хүү төлөхгүйгээр зүй бусаар байршуулж байна, энийг ойлгож байна. Тийм учраас одоо энэ 4 талынхаа энэ шийдвэрээр энэ мөнгийг буцаагаад банкинд байршуулах замаар өсгөж, үржүүлэх ёстой юм байна гэдэг дээр хүлээн зөвшөөрсөн байгаа.

 Тийм учраас энэ хүүтэй хадгалуулж байгаа асуудал бол одоогийн байдлаар ер нь нэлээн дээрдсэн гэж үзсэн байгаа. Яагаад гэвэл бид өсгөж үржүүлэх тэр үүргээ маш сайн гүйцэтгэж байна гэж үзэж байна. Өмнө нь зарим банкууд 15 хувиар, 18 хувиар байршуулах хүсэлт ирүүлдэг байсан ч гэсэн бид энэ дээр маш болгоомжтой ханддаг байсан. Яагаад гэвэл хэт өндөр хүү хөөнө гэдэг бол энэ мөнгийг алдах магадлал бүр өндөр болдог. Тийм учраас Монголбанкны барьж байгаа хүүгийн бодлогыг бид тойруулж барина гэсэн тийм журам гаргачихсан байгаа. Энийгээ бид хатуу мөрдөөд явж байгаа.

**З.Алтай**:-Төрийн санд байгаа мөнгө чинь хэд юм бэ?

**Д.Нямхүү**:-Төрийн санд байгаа нь 70 орчим тэрбум төгрөг байгаа.

**З.Алтай**:-Хэдэн хувийн хүүтэй юм бэ?

**Д.Нямхүү**:-Энд хүүгүй л дээ. Тэгэхдээ энэнээс 40, 50 орчим тэрбум нь тэр тухайн сард тавьж байгаа тэтгэвэр, тэтгэмжийн нөөц хэлбэрээр байршиж байдаг юм. Тийм учраас уг нь тэнд нь 40, 50 орчим тэрбум төгрөгийг 1 сарын тавих ёстой тэтгэвэр тэтгэмжийн нөөц гэдгээр нь хадгалж байх ёстой байдаг юм.

Мөн цаашид баримтлах бодлогын хувьд УИХ-ын Нийгмийн бодлогын байнгын хорооноос өгсөн даалгавар бий. Энэ бол ер нь цаашид хөрөнгийн, удирдлагын багийг гаргах шаардлагатай гэсэн даалгавар өгсөн. Бид энэ дээр банкууд дээр судлаад банкуудаас өнөөдөр Монгол Улсад хөрөнгийн удирдлагыг хийж чадах тийм баг бий юу? Тийм мэргэжилтэн байна уу гэдэг хүсэлтүүдийг тавьсан. Банкууд бидэнд Монгол Улсад ийм мэргэжилтэн нэлээн боломжийн хэмжээнд бэлтгэгдсэн байгаа гэсэн хариу өгсөн. Тэгэхдээ өөрсдийнхөө хүмүүсийн нэрсийг өгсөн. Энэ дээр өнөөдөр банкуудын байгаа хөрөнгийнх нь үлдэгдлийг эргэлдүүлж байдаг, удирдаж байдаг тэр багийнх нь хүмүүсийн нэрсийг бид авсан байгаа. Тэгэхдээ одоогоор бид ямар нэг бүтцийн өөрчлөлтийг Их Хурлаас хийгээгүй байгаа учраас Нийгмийн даатгалын ерөнхий газар дотроо хөрөнгийн удирдлагын тийм багийг гаргасан байгаа. Энэ бол ажиллаж байгаа. Цаашдаа нэлээн туршлагатай баг энэ хөрөнгийг зөв хэлбэрт нь оруулаад хэрэгжүүлж эхлэх үед энэ асуудал сайжрах байх гэж ойлгож байна. Тэгэхээр бид цаашид өсгөж үржүүлэх, өнөөдрийн хуулин дээр заасан үүргээ гүйцэтгэх ёстой болж байна.

Хоёрдугаарт, энэ хөрөнгийг алдахгүй байх тэр баталгааг бид өнөөдөр бариад явж байна. Гэхдээ цаашдаа мэргэжлийн хөрөнгийн удирдлагын баг хэрэгтэй гэдгийг бид хүлээн зөвшөөрч байгаа.

2015 онд тэтгэврийн сангийн мөнгө хэд болох вэ гэж. Одоо Нийгмийн даатгалын үндэсний зөвлөлийн хийсэн нэг том ажил бол олон жилийн турш маргалдаад ингээд хоорондоо шийдэж чаддаггүй байсан нэг том асуудлыг шийдсэн. Энэ бол 6 талын нэгдсэн зөвшлөөр Сангийн яам, Нийгмийн даатгалын үндэсний зөвлөл, Нийгмийн даатгалын ерөнхий газар, Нийгмийн хамгаалал, хөдөлмөрийн яам, мөн Монголбанк гээд 6 газрын ийм нийлбэрээр бид нийтдээ 2007 оны 12 сарын 31-ний байдлаар энэ хүмүүсийн нэрийн дансанд байх ёстой хөрөнгийн хэмжээг тооцож гаргасан. Энэ бол 1 триллион 766 тэрбум төгрөг байх ёстой юм байна гэдэг тооцоог бид гаргачихсан байгаа. Энэ тооцоог гаргасны ач холбогдол бол өнөөдөр өмнө нь 850 тэрбум төгрөгийг л нийгмийн даатгалын санд бид төлөх ёстой юм байна гэсэн тооцоог Сангийн яам гаргадаг байсан.

Үйлдвэрчний эвлэлийн зүгээс 2 триллион төгрөг төлөх ёстой юм байна гэсэн тооцоо гардаг байсан. Бид энийг тал бүхний ажлын хэсгүүдийг гаргаад эцэст нь нэгтгэж ажиллуулаад ингээд дундын хувилбараар нь хуулинд байгаа тооцоогоор нь хийлгээд ингээд 1 их наяд 766 тэрбум дээр тогтсон байгаа. Энэ мөнгийг гаргаснаар өнөөдөр Нийгмийн даатгалын санд төлөх ёстой мөнгөний эхний хэсэг тодорхой болчихсон байгаа гэсэн үг. Гэхдээ одоо боловсруулж байгаа тэтгэврийн тогтолцоог шинэчлэх хуулийн төсөл явж байгаа. Энэ намрын чуулганд орж магадгүй. Энэ бол нийгмийн даатгалын багц хуулийн шинэчлэлийн хүрээнд явж байгаа. Энэ тэтгэврийн тогтолцоон дээр хуримтлалын тогтолцоог хүлээж авах уу, хуваарилалтын тогтолцоог хүлээж авах уу гэдэг асуудал хамгийн том маргаантай байгаа. Энэ дээр бид одоогоор олон улсын байгууллагуудын зөвлөсөн болон өөрсдийнхөө судалгаагаар хуваарилалтын тогтолцоог одоогоор хэрэгжүүлэх шаардлагатай юм байна. Яагаад гэвэл 2015 онд хэрвээ тэтгэвэр тавьж эхэлсэн үед өнөөдрийн энэ тэтгэврийн журмаар авч байсан цалингийнх нь 45 хувиар тэтгэвэр тогтдог байсан бол 2015 онд авч байгаа цалингийнх нь 20-22 хувиар тэтгэвэр тогтох ийм тооцоо гарч байгаа, хэрэв нэрийн дансаар шийдэх юм бол.

Тийм учраас иргэдийг ингэж хохироохгүйн тулд эсвэл 2015 он гэсэн энэ хугацааг хойшоо татах хэрэгтэй. Эсвэл хуваарилалтын зарчмыг сонгох хэрэгтэй гээд маш том асуудал өмнө нь тулчихсан байгаа. Энийг шийдэх гээд ажиллаж байна. Харин сүүлийн үед Их Хурлын гишүүдээс нэг санал тавьж байгаа. Тэр бол та бүхэн тооцоо хийгээд үзээчээ. 1 их наяд 766 тэрбум төгрөгнөөс 850 тэрбум төгрөгийг нь Монголбанкны улсын нөөцөөс буцаагаад Засгийн газар зээл авах замаар нийгмийн даатгалын санд төлснөөр байршуулаад энийг буцаагаад моргейжийн зээл болгоод бага хүүтэйгээр гаргавал ямар вэ гэж байгаа. Энийг үндэсний зөвлөл дээр бас албан бусаар хэлэлцэж үзсэн. Ерөөсөө энэ бол их том дэмжлэг авах боломжтой байгаа юм. Тэгэхээр 2015 онд өнөөдрийн нэрийн дансаар тэтгэвэр тавих бололцоо байхгүй байгаа. Харин энийг тэгээд ч энэ нэрийн дансанд байгаа мөнгө өнөөдөр бүрдээгүй байгаа. Хоосон байгаа, хий бичилт учраас 2015 оны байдлаар тэтгэврийг тавих бололцоо байхгүй. Харин тогтолцоог шийдсэний дараагаар цаашаа тавих бололцоо гарч ирнэ.

Нас барсан хүмүүст өв залгамжлуулах асуудал гэдгийг Алтай гишүүн бидэнд уулзах үедээ тавьсан. Бид энийг орон орных нь ийм асуудлыг яаж шийддэг юм бэ гэдгийг судлаад 8 орны ингэж шийддэг асуудлыг харьцуулж, судалж үзсэн. Тэгэхдээ энэ дээр Нийгмийн даатгалын ерөнхий газраас болон мэргэжилтнүүдийн зүгээс эсэргүүцдэг нэг зүйл бий. Энэ бол хэрвээ энэ хүмүүс тодорхой хугацаанд тэтгэврээ аваад явж байснаа гэнэт бүгдээрээ энийг мөнгөө татаж эхэлбэл яах вэ. Хоёрдугаарт, энэ хүний төлсөн шимтгэлийг дараачийнх нь, хүүхдэд нь өвлүүлнэ гэдэг бол тэтгэвэр төлөх ёстой үндсэн зарчим алдагдаж магадгүй юм гэсэн их олон болгоомжлол гарч ирдэг юм байна лээ. Тэгэхээр энийг тэтгэврийн тогтолцоог шийдэх үед нэг мөр шийдье, гэхдээ дахиад олон орны асуудлыг судалж байгаад Их Хурлын гишүүдэд маш тодорхой танилцуулга тавьж байгаад тэгээд улс төрийн шийдэл гарах шаардлагатай юм байна гэж бид үзээд байгаа юм. Тэгэхгүй бол мэргэжилтнүүдийн зүгээс энэ дээр нэг ойлголцолд ерөөсөө хүрч чадахгүй байгаа.

Удаан хугацаагаар хадгалагдсан зүйлийг устгасан бараа материал гэдэг бол ийм учиртай юм. 15-аас дээш жил зарим бараа материал хадгалагдаад үе үеийн нийгмийн даатгалын үндэсний зөвлөл, үе үеийн дарга нар энэ дээр маш болгоомжтой хандаж байсан учраас шийдэж болохгүй байсан юм байна лээ. Тэгэхээр энд хадгалагдаж байсан зүйл бол зарим нь хүнсний бүтээгдэхүүн, одоо 10 жил болоод энэ хор болоод хувирчихсан байсан. Тэгэхээр устгахаас аргагүй болчихсон зүйлүүд бий. Энэ бүх бараа материал эдгээрийнх нь зургийг аваад баталгаажуулаад, ингээд комисс томилж байгаад, бүгдийг нь нэг бүрчлэн бичлэг хийж авсан байгаа. Энэ дээр зарим нь Увс аймгийн Баруунтуруун суманд байгаа зүгээр нэг бетонон талбайг нийгмийн даатгалын өрөнд өгсөн байх жишээний. Эсвэл ерөөсөө тал дунд хэвтэж байгаа тракторын гол төмрийг бидэнд үзүүлсэн байдаг. Тэр бол нийгмийн даатгалын өрөнд 10-аад жилийн өмнө өгсөн трактор гэж ярьдаг. Ийм маягаар энэ бараа материал маш хүнд нөхцөлд байсан ийм зүйлүүдийг нь бид устгасан.

Сонсголын аппаратуудыг маш олон жилийн өмнө авч ирээд хадгалагдсаар байгаад энэ бүгдээрээ ажиллагаагүй болоод эвдэрчихсэн. Энэ дотор хагархай нэг ширхэг толь ч явж байгаа, өрөөсөн гутал ч явж байгаа. Энэ жагсаалт нь бидэнд бүгд бий. Бүгдийг нь баримтжуулж гаргасан байгаа. Ингээд эцэст нь энийг аль нэг байдлаар шийдэхгүй бол Нийгмийн даатгалын ерөнхий газрын баланс дээр нэг ийм хачин юм яваад байгаа. Энийг бид нар маш удаан яриад, комисс гаргаад, газар дээр нь бүгдийг нь танилцаад, зургийг нь авсны эцэст бид нар шийдсэн.

Нөгөө хэсэг нь худалдан борлуулж байгаа зүйлийг Нийгмийн даатгалын ерөнхий газар одоо ч гэсэн худалдаад, борлуулаад явж байгаа. Гэхдээ хамгийн гол зүйл нь худалдаж борлуулахад хэтэрхий өндөр үнэтэйгээр Нийгмийн даатгалын ерөнхий газарт шахчихсан байдаг учраас зарагдахад маш хүнд болчихсон байдаг. Гэхдээ бид өнөөдрийн худалдан борлуулж байгаа тэр зарчмаар нь худалдан борлуул гэдэг шийдийг л өгсөн. Түүнээс тэртээ тэргүй зарагдаад явж байгаа зүйл дээр үнийг нь буулгах асуудал тавиагүй. Мөн бусад удаан хугацаагаар хадгалагдаад ингээд цааш нь эрүүл ахуйн шаардлага хангахгүйг нь акталж устгаад, мөн чанар нь алдагдсан ийм зүйлүүдийг бид үнэ бууруулан худалдах боломжтой нэлээн хэдэн төрлийн бараануудыг үнийг нь бууруулах зөвшөөрөл өгсөн. Энэ дээр тусгай комисс гараад ингээд ажиллаад явж байгаа. Энэ бол бас зарагдахад хүндрэлтэй ийм бараанууд бий. Энэ бүхнийг Нийгмийн бодлогын байнгын хорооны гишүүд хэрэв танилцъя гэвэл бид файлаар нь авч ирээд үзүүлж болно, өнгөт зургаар авчихсан байгаа зургийг нь үзүүлнэ, дээрээс нь жагсаалтыг нь бүрэн хэмжээнд өгөхөд бэлэн байна.

**З.Алтай**:-Та сайд болоод бараг 3 дахь жилийн нүүр үзэж байна шүү дээ, 2008 он. Өнөөдөр чинь 2011 он. Тийм биз. Гэтэл хурдан түргэн элэгдэх муудах, хугацаатай энэ бараануудыг тэр дор нь асуудлыг шийдээд магадгүй тэр үед хүчинтэй хэрэглэж болохоор юмнууд байсан л байж таараа шүү дээ. Гэтэл тэрнийг хүний юм шиг тоохгүйгээр хүйтэн сэтгэлээр хандсаар байгаад бараг 3 жилийн дараа өнөөдөр би сая шатаалаа гэдэг чинь л муухай сонсогдож байгаа байхгүй юу. Тийм юмыг танай яам, танай нөхдүүд бүгд тавьж л байсан шүү дээ, хугацаа нь болчихоод байна. Түргэн шийд гэдгийг мэдээж танд тавьсан л байгаа шүү дээ. Гэтэл 3 жилийн дараа дарж дарж өнөөдөр би жалганд шатаалаа гэдэг чинь хүний л байхгүй юу. Хүний л мөнгө шүү дээ наадах чинь.

**Д.Нямхүү**:-Алтай гишүүний зөв. Өмнөх Нийгмийн даатгалын үндэсний зөвлөл дээр дандаа санал зөрөлддөг байсан юм байна лээ. Тэгээд санал зөрөлдөөд энийг хариуцах, эцсийн эцэст энийг ингэж үнийг нь бууруулах, ямар нэгэн байдлаар зарвал хариуцлагыг нь хэн хүлээх вэ гэж яригддаг. Яагаад гэвэл энэ шимтгэл төлсөн барааны цаана хүмүүсийн нийгмийн даатгалын шимтгэл төлж байгаа тэр тэтгэврийнх нь шимтгэлийн мөнгө байгаа учраас маш хүнд байдаг байсан юм байна лээ, шийдэхэд. Түүнээс гадна бидэнд бас нэг хүнд асуудал тулсан нь шүүхээр орчихдог, шүүхээр ороод тодорхой үнэлгээ хийгээд хүчээр авчраад өгчихдөг, энийг авахгүй байж болдоггүй, шүүхийн шийдвэр учраас. Эргээд зарах гэхээр зарагддаггүй. Ийм асуудал маш их гардаг. Энийг харин цаг тухайд нь Нийгмийн даатгалын үндэсний зөвлөлд оруулж ирж бай гэдэг үүргийг бид өгчихсөн байгаа, цаашид цэгцрээд явах байхаа.

640 сая төгрөг гээд энэ бол нийгмийн даатгалын ажилтнуудад жил бүхэн байрны нөхцөлөө сайжруулахад нь зориулж ажилласан жилээсээ хамаараад тэтгэмж олгодог байсан. Энэ тэтгэмжийг өмнө нь ер нь журам байхгүй байсан учраас нэлээн задгай явдаг байсан юм байна лээ. Тийм болохоор бид энэ дээр маш удаан ярилцаж байгаад журмыг нь их хатуу болгосон. Жил бүхэн ажиллаж байгаа жилээр нь хатуу хяналтанд оруулаад 3 жилээс дээш хугацаагаар ажиллаж байж ийм хөнгөлөлтөнд хамрагдах ийм боломжийг нь гаргаж өгч байгаа. Энэ бол эцсийн эцэст нийгмийн даатгалын салбарт ажиллаж байгаа хүмүүсийн нийгмийн баталгааг бүрдүүлэхэд тавьсан цорын ганцхан дэмжлэг үзүүлэх ийм л зүйл байдаг. Өмнө нь нийгмийн даатгалын шимтгэлийн алдангийг төлүүлснээр тэр алдангийг төлүүлж чадсан байцаагчид тодорхой хэмжээгээр 20 хувиар нь урамшуулал олгож өгдөг байсан. Энийг бас бид хүчингүй болгочихсон байгаа. Тийм болохоор нийгмийн даатгалын салбарт ажиллаж байгаа хүмүүст үндсэндээ байрны тэтгэмжээс өөр урамшууллын чанартай юм байхгүй.

Мөн Байнгын хорооноос ажлын хэсэг гарвал яасан юм бэ, хариуцлага тооцож ажиллая гэж байна. Байнгын хорооноос ажлын хэсэг гараад бидэнтэй тухайн үедээ уулзаад Оюунхорол дарга өөрөө ахлаад ирсэн. Энэ дээр 7, 8 УИХ-ын гишүүд ирээд бидэнтэй уулзаад бүх асуудалтай танилцаад явсан. Энэ ажлын мөрөөр бид бүх зүйлийг хийгээд, эргээд Нийгмийн бодлогын байнгын хорооны даргад тайлагнасан байгаа. Одоо харин цаашдаа Нийгмийн бодлогын байнгын хорооны гишүүд нийгмийн даатгалын үндэсний зөвлөлтэй хамтарч ажиллана гэвэл бид маш баяртайгаар хүлээж авна. Энэ дээр бид та бүхэнтэй хамтарч ажиллахад бэлэн байна. Бүх зүйлийг хамтраад хийхэд бэлэн байна.

**Д.Очирбат**:-Эрдэнэ гишүүн асуултаа асууя.

**С.Эрдэнэ**:-Нэгдүгээрт, нийгмийн даатгалын санд байгаа нэрийн дансны асуудал байгаа. Сая Алтай гишүүн ч бас хөндлөө. 1 их наяд 700 гаруй тэрбум төгрөгийг Засгийн газартай ямар яриа хэлэлцээр хийж, ямар үе шаттайгаар барагдуулах гэж байгаа юм бэ? Одоо байгаа нэг муу 70, 80 төгрөгөндөө хүү яриад л жигтэйхэн өндөр хүүтэй болголоо, ашигтай болголоо гэж яриад байгаа болохоос биш 1 их наяд 700 гаруй тэрбум төгрөгний хүү ярих юм бол хэрвээ мөнгөн үнэлэмж ярих юм бол наадах чинь талийж өгнө шүү. Ер нь өөрөө энэ асар их мөнгийг үнэгүйдүүлж байна гэдэг бол өөрөө гэмт хэрэг шүү дээ. Засгийн газар энэ дээр хариуцлага хүлээх цаг нь болсон. Нийгмийн даатгалын үндэсний зөвлөл энэ дээр яг ямар санаачлагатай ажиллаж байгаа юм бэ? Өнгөрсөн жилүүдэд харж байхад улсын төсөвт энэ мөнгийг барагдуулах чиглэлээр ерөөсөө мөнгө сууж өгөхгүй байгаа шүү дээ. Иргэдэд бэлнээр 21 мянган төгрөг гээд 7, 8 зуун тэрбумаар нь болохоор цацаад байгаа. Яг нийгмийн даатгалын санд төрөөс төлөх ёстой мөнгөө төлөх тал дээр Сангийн яам ер нь анхнаасаа л гэдийсэн, одоо ч гэдгэр хэвээрээ л байж байгаа. Энэ дээр нийгмийн даатгалын үндэсний зөвлөл ямар байр суурь байна вэ?

Ер нь 1 их наяд 700 гаруй тэрбум төгрөгөн дээр хүү тооцох бодлого барьж байна уу, энэ мөнгө ингээд хүүгүй, тэгээд авлага хэлбэртэй, ер нь төр аваад ашиглачихсан мөнгө шүү дээ, энэ чинь. Тэгээд төр аваад ашиглачихсан мөнгөндөө хүү тооцдоггүй, арилжааны банкинд байгаа тав арван төгрөгөн дээр болохоор хүү тооцоод тэрнийгээ мундаг гэж бодоод байдаг. Хэрвээ энэ 1 их наяд 700 гаруй тэрбум төгрөгний хүү тооцох юм бол жишээ нь сард хэд, жилд хэдэн тэрбумын орлого олж болох вэ, боддоо та нар өөрсдөө.

Хоёрдугаарт, би өөрөө бас хамт санаачлаад УИХ-ын тодорхой гишүүд ярилцаад 800-гаас доошгүй тэрбум төгрөгийг, эсвэл энийгээ 2 үе шаттай 400, 400-гаар ч байдаг юмуу, Монголбанкнаас Засгийн газрын зээл хэлбэрээр Нийгмийн даатгалын санд байршуулах ёстой мөнгөнийхөө тодорхой хувийг байршуулъя, тэгээд Нийгмийн даатгалын үндэсний зөвлөл нь, нийгмийн даатгалын сангаас арилжааны банкуудаар дамжуулаад моргейжийн зээл хэлбэрээр энэ мөнгийг гаргая. Тэгэх юм бол нэгдүгээрт, иргэдэд ч ашигтай, хоёрдугаарт, Нийгмийн даатгалын сангийн тодорхой хөрөнгө хүүтэй эргэлтэнд орох юмаа гэсэн. Энийгээ дараа нь Засгийн газар үе шаттай Монголбанкинд өөрөө хариуцаж төлдөг юм байгаа биз. Ингээд явъя гэсэн саналыг оруулсан, энэ тал дээр та нар хийж байгаа ажил байна уу?

Дээр нь, нийгмийн даатгалын өр авлага гэж том юм байдаг юм. 10 хэдэн тэрбум төгрөг байсан, одоо ч бараг хэвээрээ л байгаа байх. Нийгмийн даатгалын сангийн өр авлагын барагдуулалт ямар түвшинд байна вэ, аж ахуйн нэгж байгууллага иргэдээс авах ёстой шимтгэлийн өр авлага, яг хэдэн тэрбум байна, энэ тал дээр яг ямар ажил хийж байна, Нийгмийн даатгалын үндэсний зөвлөлөөс.

Тодорхой этгээдүүд Нийгмийн даатгалын сангийн хөрөнгийг завшсан, үрэгдүүлсэн нь шүүхээр нотлогдоод шүүхийн шийдвэр гараад 2 тэрбум гаруй төгрөгний төлбөр шүүхээс ноогдуулсан байна лээ. Хөөн хэлэлцэх хугацаа дууссан гэдэг шалтгаанаар хэргийг нь хэрэгсэхгүй болгоод төлбөр тавьсан байна лээ. Бодлогоор л доо. Хөөн хэлэлцэх хугацаа нь дуусаад 3 хоногийн дараа шүүх хуралдсан байгаа байхгүй юу. Тэгээд одоо энэ дотор төлбөр тавигдсан этгээд танайд ажиллаад явж байх юм, газрын дарга хийгээд. Ял авах ёстой хүн шүү дээ. Ингээд энэ асуудал чинь болж байгаа юмуу, та нар энэ дээр хариуцлага тооцсон уу, энэ асуудлыг мэдсэн үү? Энэ асуудлыг тухайн үед би Нийгмийн даатгалын ерөнхий газрын дарга байхдаа гаргаад Эрүүгийн цагдаагийн газарт өгөөд, Авлигатай тэмцэх газарт өгөөд ерөөсөө хэрэгсдэггүй байсан байхгүй юу. Ерөөсөө хэрэг үүсгэж өгдөггүй байсан. Тухайн үедээ толгойлогч нь УИХ-ын гишүүн байсан. Харин ч бүр эсрэгээрээ намайг идсэн уусан гэж 2 жил гаран намайг мөрдөж, тагнаж, шалгаж, эцэст нь шүүхээр асуудал шийдэгдээд явсан. Энэ тал дээр Нийгмийн даатгалын үндэсний зөвлөл ямар байр суурьтай байгаа юм бэ? Энэ асуудал чинь зөв юмуу?

Нийгмийн даатгалын байгууллагад ажиллаж байгаа ажилчдыг улс төрийн үзэл бодол, байр сууриар нь ялгаварлан гадуурхдагаа хэзээ зогсоох юм бэ, би Байгалмаа даргаас асуумаар байна. Төрийн тангараг албан хаагчдыг тэрний, энэний хүн гэдгээр нь ялгадаг, албан тушаал бууруулдаг, янаглан хорлоно гэдэг шиг. Халахгүй, тэгэхдээ дотор нь албан тушаалыг нь буулгаад, цалингий нь буулгаад, чи ажилтай байгаагаа их юм гэж бодоорой гээд ингээд ийш тийш нь цөллөг маягаар явуулдаг. Энэ ажиллагаагаа хэзээ болих юм бэ?

Нийгмийн даатгалын хэлтсүүдийн үйлчилгээний соёл ямар түвшинд байгаа вэ, маш их гомдол ирэх юм. Ерөөсөө иргэдтэй зүй бус харьцдаг. Орохоор зэрэг янз бүрээр дарамталдаг, доромжилдог, ийм үйлчилгээний соёл танайд сүүлийн үед нэлээн газар авчихсан юм шиг байх юм.

Дээр нь би Алтай гишүүний нэг саналыг дэмжиж байна. Нийгмийн бодлогын байнгын хорооноос ажлын хэсэг гаргаж Нийгмийн даатгалын үндэсний зөвлөл, нийгмийн даатгалын сангийн үйл ажиллагааг үзэж, шалгаж, танилцаж, тэгээд ажлын хэсгийн дүгнэлтийг үндэслэж, тайланг авч хэлэлцвэл ямар вэ гэсэн ийм саналтай байна. Энэ саналыг Байнгын хороогоор энэ саналыг хэлэлцээд, энэ саналыг дэмжиж шийдвэр гаргах нь зүйтэй юм гэсэн ийм байр суурьтай байна.

**Д.Очирбат**:-Нямхүү дарга хариулъя

**Д.Нямхүү**:-1 их наяд 766 тэрбум төгрөгийг Засгийн газраас тооцоо нь гараагүй байх үеэс эхлээд жил бүр 50-60 тэрбум төгрөгөөр улсын төсөвт суулгаад ингээд буцааж төлье гэдэг амлалтыг өгсөн юм байна лээ, тухайн үедээ. Засгийн газрын тогтоол гарч байсан юм байна лээ. Ингээд төлж эхэлнэ гэсэн. Гэтэл энэ асуудал санхүүгийн хүндрэлээс болоод бид чадахгүй байна гэж хэлээд орхичихсон. Нийтдээ 1 жил нь 50 тэрбум, нөгөө жил нь 40 тэрбум төгрөг төлөөд, өнгөрсөн жилийн хугацаанд бид тодотголоор 17 тэрбум төгрөгийг л төлүүлсэн, 2011 оны төсөв дээр 20 тэрбум төгрөг л суусан байгаа. Гэхдээ энэ хугацаанд бид өмнө нь энэ мөнгөнөөс гадна 236 тэрбум төгрөгийг тэтгэвэр тэтгэмж тавихад зориулаад нийгмийн даатгалын сангийн хөрөнгийг ашигласан байдаг. Энэ мөнгийг бид хоорондоо тооцоо нийлээд энийг эхний ээлжинд төлж дуусгаачээ гэдэг хүсэлтийг тавьсан. Энэ дээр нэлээн олон удаагийн уулзалт, шахалт шаардлага явж байгаад одоо энэнээс янз бүрийн байдлаар төлөгдөөд ингээд 194 тэрбум төгрөг үлдсэн байгаа. Одоо цаашид энэнээс энэ жил тодорхой хэмжээнд 10-20 тэрбумаар нь улсаас өгч байгаа татаасан дээр нэмж хийх замаар төлөөд явъя гэсэн ийм юутайгаар Сангийн яамтай яриад явж байгаа.

Харин 1 триллион 766 тэрбум төгрөгийг жил бүр улсын төсөвт суулгахад Сангийн яам дандаа хойрго ханддаг. Засгийн газраас гарсан шийдвэрийг ерөөсөө тоож үздэггүй. Энэ дээр Үйлдвэрчний эвлэлээс маш хүчтэй шахалт үзүүлж байгаа. Мөн Нийгмийн даатгалын үндэсний зөвлөлөөс Сангийн яамтай хэд хэд уулзсан. Энийгээ графикийн дагуу төлж эхлээчээ гэсэн. Сангийн яам эцэст нь юу гэж хэлсэн бэ гэхээр энэ эх орны хувь хишгийн хүрээнд бид энийг нэг мөр нэлээн томоор нь шийднэ гэсэн тийм л зүйл хэлчихсэн байгаа. Тэгэхээр харин Эрдэнэ гишүүний хэлдгээр таны санаачлаад явж байгаа нөгөө 800 тэрбумын моргейжийн зээлийг нийгмийн даатгалын үндэсний зөвлөл энэ тал дээр ямар саналтай байна гэж. Бид 1 их наяд 766 тэрбум төгрөгийг зүгээр нэг байдлаар төлүүлээд авах гэдэг бол ер нь их хэцүү юм байна гэж ойлгож байгаа. Тийм болохоор энэ дээр улс төрийн шийдэл гараад цаад талд нь давхар дахиад ингэж орон сууцны асуудал шийдэх замаар ингэж явах юм бол харин энэ шийдэгдэх бололцоо хамаагүй өндөр байна гэж харж байгаа юм. Тийм учраас нийгмийн даатгалын үндэсний зөвлөл таны саналыг маш их дэмжиж байгаа. Энэ дээр харин хамтарч ажиллахад бэлэн байна.

Мөн Сангийн яам Төрийн сан дээр байгаа мөнгөнд хүү тооцохгүй байгаа. Энэ асуудлыг бид тавьсан. Харин Монголбанкнаас бид Монголбанкнаас төрийн санд хүү тооцдоггүй гэсэн хариу өгсөн байгаа. Энэ бичгийг нь бидэнд Сангийн яам дамжуулаад өгчихсөн. Одоо бид хариуд нь хэрвээ энэ мөнгөнд хүү тооцдоггүй юм бол мөнгөө буцааж авъя гээд тавьчихсан байна. Үйлдвэрчний эвлэлээс энэ талаар шүүхэд хандчихсан байгаа. Үйлдвэрчний эвлэлийн шүүхэд хандсан асуудлаар нийгмийн даатгалын үндэсний зөвлөл авч хэлэлцээд дэмжих шийдвэр гаргасан. Ингээд нийгмийн даатгалын үндэсний зөвлөлөөс дэмжиж эхэлсэн учраас сангийн яамнаас мөнгөө буцааж өгөх тал дээр ерөөсөө хоёр талаасаа яриад тохиролцъё гэсэн зүйл хэлчихсэн байна. Одоо бид энэ дээр ажиллаж байна. Ингээд одоо энэ шинэ 2011 оны банкинд байршуулах хөрөнгөн дээр бид яаж байршуулах вэ гэдгээ Сангийн яамтай ярьж тохирох юм.

Үүнээс гадна нийгмийн даатгалын сангийн өргөн авлагын тухайд одоо ямар байдалтай байгааг Байгалмаа дарга хариулна. Харин нийгмийн даатгалын үндэсний зөвлөлийн байр суурь ямар байгаа вэ гэдэг дээр би хариулъя. Нийгмийн даатгалын үндэсний зөвлөлийн хувьд энэ өр авлагыг ихээр үүсгэхгүйгээр тогтмол улирал тутам тайлангий нь аваад бид өр авлагынх нь байдлыг судлаад энэ дээр шаардлагатай бол ажлын хэсэг гаргаад ажиллуулаад шахаж шаардаад явж байгаа. Харин УИХ-аас гарсан хямралтай холбоотой шийдвэртэй холбоотойгоор алдангийг тооцохгүй гэсэн шийдвэр гарсан юм. Тийм учраас алданги тооцохгүй болсноос үүдэлтэйгээр байгууллагууд 2010 онд өрөө төлөх асуудал маш их хэмжээгээр хойшлогддог болсон. Оны төгсгөл рүү бид шахаж байж нэлээн төлүүлсэн. Тэгэхдээ хямралтай холбоотой шийдвэр бол өрөө барагдуулах тал дээр маш муугаар нөлөөлсөн. Гэхдээ нөгөө талаасаа бас олон ажлын байр хамгаалж үлдсэн байхаа гэж бид үзэж байгаа.

Тэгэхээр энэ тал дээр одоогийн байдлаар өр ямар байгааг Байгалмаа дарга хариулна. Би бусад асуудлуудаа хариулаад явъя.

Нийгмийн даатгалын байгууллагад ажиллаж байгаа хүмүүсийг улс төрийн үзэл бодлоор ялгаварлаж байгаа гэж байна. Энэ тал дээр ямар нэг зүйл бий юу гэдгийг ажлаас халагдсан хүмүүсийн жагсаалтыг би авч байгаад бүгдийг нь судалж үзсэн. Тэрэн дээр янз бүрийн байдлаар ажлыг нь хөдөлгөсөн хүмүүс бий, нэг хэсэг нь өргөдлөө өгөөд гарсан хүмүүс байдаг. Харин энэ дээр улс төрийн тийм үзэл бодлын ялгавар гарсан уу, үгүй юу гэдгийг Байгалмаа дарга тодорхой хариулт өгөх байхаа.

**С.Эрдэнэ**:-Нямхүү сайд аа, тэр өргөдөл өгнө гэдэг чинь ерөөсөө дарамталж байгаад өгүүлчихдэг юм байна лээ шүү дээ, янз бүрээр дарамталж байгаад, доромжлоод, дарамтлаад, тэр битгий хэл өрөөндөө оруулж бараг шоронгийн ялтан шиг номхон зогсоож элдэв ёсоор нь доромжилж байгаад тэгээд өгүүлдэг юм байна лээ шүү дээ. Наадах чинь яг ний нуугүй хэлэхэд өргөдөл өгснөөр бүгдийг цайруулах гэж бодож байгаа бол эндүүрэл шүү. Энэ асуудлаар судлах ажлын хэсгийг би байгуулъя гэж бодож байгаа. Яг ний нуугүй хэлэхэд хэлмэгдсэн, халагдсан улсууд бүгд гомдолтой байгаа шүү. Тухайн үед худлаа ярьдаг, худлаа ажил амалдаг, янз янзын шалтгаанаар гаргасан байгаа шүү. Наадахыг чинь зүгээр нэг өргөдлөө өгсөн гэсэн тийм шалтгаанаар хаах гэж байгаа бол тийм юм байхгүй. Ер нь ганц нийгмийн даатгал ч биш, энэ төрийн байгууллагууд чинь хүнийг халахдаа тэгдэг юм байна лээ шүү дээ. Ерөөсөө цалингий нь хасдаг, янз бүрээр дарамталдаг, тэгээд ажлын байрны дарамтанд оруулж байгаад, тэгээд аваачаад өөрөөр нь хүчээр өргөдлийг нь өгүүлээд халдаг. Энэ бол сонгодог арга болчихоод байгаа шүү дээ. Тийм учраас наадахыг чинь би ер нь ганц нийгмийн даатгал ч биш, энэ төрийн байгууллагуудын түвшинд судалгаа гаргая гэсэн бодолтой байгаа юм.

**Д.Нямхүү**:-Энэ асуудал дээр Байгалмаа дарга хариулт өгнө. Нийгмийн бодлогын байнгын хорооноос ажлын хэсэг өмнө нь гараад Нийгмийн даатгалын ерөнхий газар дээр ирж ажиллаад Үндэсний зөвлөлтэй хамтраад бүгдээрээ суугаад бүх зүйлтэй танилцах үед ойлголт маш сайн болсон. Тийм болохоор энэ яг ийм хурц асуудлуудаар Нийгмийн бодлогын байнгын хорооноос ажлын хэсэг гаргаж өгвөл их сайн байна. Тэгээд газар дээр нь танилцаад гишүүд өөрсдийн нүдээр хараад ингэвэл бидний тайлбараас арай дээр болов уу гэж үзэж байна. Тийм болохоор энэ ажлын хэсэг гаргах асуудлыг бид гаргасан тохиолдолд бүх зүйлээ танилцуулахад бэлэн байна.

Газрын дарга хийгээд явж байгаа, мөн мөрдөнгийн асуудалтай холбогдуулаад ийм хариулт өгмөөр байна. Нийгмийн даатгалын үндэсний зөвлөлөөс шийдэгдсэн зарим асуудлуудыг ерөнхий газрынх нь дарга дээр хариуцуулах замаар тавьсан байдаг. Уг нь нийгмийн даатгалын үндэсний зөвлөл бол хамтын шийдвэр гаргадаг байгууллага. Тийм учраас энийг нийгмийн даатгалын үндэсний зөвлөл тухайн үедээ хамт хариуцах ёстой байсан байхаа гэж би ойлгодог юм. Гэхдээ яг нарийн ширийн зүйлийг нь сайн мэдэхгүй. Тэгэхээр одоогоор газрын дарга хийгээд явж байгаа энэ асуудал нь тухайн үед тэнд холбогдсон хүмүүсээс, жишээлбэл, нийслэлийн нийгмийн даатгалын дарга жишээлбэл, энэ асуудалд холбогдоод хамт шийдвэр гаргачихаад тухайн үедээ шал өөр зүйл бичээд өгчихсөн ч зүйл байдаг. Тийм болохоор энэ хүмүүсийн хувд хариуцлага тооцох асуудлыг бид тавьсан.

Нийслэлийн нийгмийн даатгалын даргыг ийм асуудлаар нь бид ажлаа өгөөчээ гэсэн энэ шийдвэрийг бид биш нийслэлийн Засаг дарга гаргадаг учраас Нийслэлийн Засаг даргад тавиад энэ асуудал шийдэгдээгүй. Одоо ингээд байж байгаа. Энэ хүн тэтгэврийн нас нь болчихсон, өөр газрын дарга нарын тухайд өөр асуудал ирээгүй, тэрнийг сайн мэдэхгүй байна.

**С.Эрдэнэ**:-Сонгинохайрхан дүүргийн шүүх дээр шийдвэр гараад, шүүхийн шийдвэр нь гарчихсан байна шүү дээ. Тэгээд одоо тэнд 2 тэрбум гаруй төгрөгийн шүүхийн шийдвэрээр төлбөр тогтоосон, шүүхийн тогтоол гарчихаад байхад та нар мэдээгүй сууж байна гэдэг чинь инээдтэй сонсогдож байна. Наадах чинь 2 сая төгрөг биш шүү дээ, 200 сая төгрөг биш шүү дээ, 2 тэрбум гаруй төгрөгийн төлбөр тавьсан шүүхийн тогтоол гарчихсан байхад Үндэсний зөвлөлийн дарга би мэдэхгүй гээд сууж байх юм.

Хоёрдугаарт, би Нийслэлийн даргыг яриагүй шүү дээ. Яг энд шүүхээр бүр нэр заагаад төлбөр тавиулчихсан этгээд танайд газрын дарга хийгээд явж байгаа шүү дээ. Би шүүхийн шийдвэр яриад байна. Шүүхийн шийдвэр нь гарчихсан. Гараад хүчин төгөлдөр болчихсон явж байгаа байхгүй юу. Тэгэхэд та нар энд мэдэхгүй гээд сууж байгаа байхгүй юу. Энэ чинь хариуцлага мөн үү, Нямхүү сайд аа.

**Д.Нямхүү**:-Надад ийм асуудал орж ирээгүй л дээ, би мэдэхгүй байна. Би шүүхийн гарч байгаа шийдвэр болгоныг уншиж чадахгүй шүү дээ, хаана юу гарч байгааг.

**С.Эрдэнэ**:-Шүүх шийдчихээд байхад, танайтай холбоотой шийдчихээд байхад, хариуцлагагүй байна шүү дээ. 2 тэрбум гаруй төгрөгний шүүхийн шийдвэр гарчихаад байхад та мэдэхгүй сууж байна шүү дээ.

**Д.Нямхүү**:-Би үнэндээ мэдэхгүй байна. Би шалгаад танд хариуг нь өгье.

**О.Байгалмаа**:-Та бүхний энэ өдрийн амгаланг айлтгая. Нийгмийн даатгалын сангийн өр авлагатай холбоотой 2010 оны эхээр 14 тэрбум гэж гарч байсан. Энэ маань өөрөө яг явцын дунд гарч байгаа авлага, мөн өмнө нь байгаа олон жилийн бас хураагдсан байсан өр авлага, нийлээд 14 тэрбум байгаа, тэгээд өнгөрсөн 2010 оны эцсээр 12 сарын сүүлэр гэхэд яг бүрэн бус мэдээллээр бол энэ маань 13.9 тэрбум болж, 100 сая орчмоор буурсан байгаа. 2011 оны 2 сар гэхэд тайлан, тооцоо, мэдээ гараад ирэхээр 80-100 сая нь барагдах байх гэсэн тооцоо гарч байгаа. 2011 оны 1 сарын 1 хүртэл хямралтай холбоотойгоор татварын хөнгөлөлтийн хуультай бас холбоотой, нийгмийн даатгалын шимтгэлийг хөнгөлнө гэсэн шийдвэр гарсан нь нэг талаасаа бас хүмүүст алданги тооцохгүйгээрээ ач холбогдолтой байсан хэдий ч яг татвар шиг хүчингүй болгуулна гээд шүүхээр бас хэд хэдэн энэ асуудлыг хүчингүй болгочихсон юмнууд явж байгаа. Гэхдээ энэ нийгмийн даатгалын шимтгэлийн өрийг хүчингүй болгосон нь яг татвар төлөх ёстой өрийг хүчингүй болгож байгаагаас их өөр.

Нийгмийн даатгалд шимтгэл төлсөн хүмүүс маань дунд нь хохирчих гээд байдаг. Тэгэхээр энэ дээр дараа нь тэрний цаана шимтгэлээ төлүүлэх, шимтгэлээ бичүүлэх ёстой, тэтгэврээ тогтоолгох ёстой иргэдийн асуудал босч ирдэг, даатгуулагчдын. Тэгэхээр энийг яаж шийдэх ёстой вэ гэдэг дээр бас шийдэл нь тодорхойгүй байгаа, одоо ч гэсэн.

Нийгмийн даатгалын үйлчилгээний соёл сая Эрдэнэ гишүүний хэлсэн дүүргүүдээс нэлээн гомдол ирдэг. Энэ дээр бид нар бас дүгнэлт өгөөд 2011 он бол ёс зүйтэй үйлчилгээг төлөвшүүлье, нийгмийн даатгалын хамралтыг өргөжүүлье гэсэн жил болгож зарлаж байгаа. Тэгэхээр энэ хүрээнд тодорхой ажлууд хийгдэнэ. Ялангуяа ёс зүйтэй үйлчилгээг нэвтрүүлэх, янз бүрийн сургалтын хөтөлбөрүүд эхнээсээ хийгдэж байгаа. Тэгэхээр энэний хүрээнд энэ ажил хийгдэнэ.

Нийгмийн даатгалын байгууллагад хүнийг улс төрийн харьяаллаар нь ялгаж үздэг гэсэн тийм юм хэлсэн. Би энийг одоо л сонсож байна л даа. Нийгмийн даатгалын ерөнхий газар маань өөрөө Засгийн газрын хэрэгжүүлэгч агентлаг, бүгдээрээ төрийн захиргааны албан хаагчид байгаа, тэгэхээр бүгдээрээ улс төрийн намаасаа түдгэлзчихсэн хүмүүс байдаг. Тэгэхээр энэ дээр улс төрийн харьяаллаар нь ялгаварлаж байгаа гэдэгтэй би санал нийлэхгүй байна.

**Д.Очирбат**:-Эрдэнэ гишүүн бас нэг байнгын хороон дээр илтгэл тавих гээд гараад явчихлаа. Хэлэлцүүлж байгаа тайлангаа холбогдуулаад өөр гишүүдэд асуулт байна уу? Асуулт алга байна.

Тайлангийн талаар санал хэлэх гишүүд байна уу? Алга байна. Ерөнхийдөө асуултанд санал явчихсан уу?

УИХ-ын чуулганы дэгийн тухай хуулин дээр Нийгмийн даатгалын үндэсний зөвлөлийн 2010 оны үйл ажиллагааны тайланг хэлэлцээд шаардлагатай бол тайланг нэгдсэн хуралдаанаар хэлэлцүүлэх санал, дүгнэлт гаргаж болно гэж 47.5-д байдаг. Мөн Байнгын хорооны гишүүд маань санал гаргасан учраас тайлан хэлэлцэж байх энэ асуудлыг Байнгын хорооны гишүүд дундаасаа ажлын хэсгийн гаргах нь зөв гэж бодож байна. Ажлын хэсэг гаргаж энэ ажлын хэсгийн ахлагчаар нь Эрдэнэ гишүүн, Ардын намын бүлгээс Даваасүрэн гишүүн, Алтай гишүүн ийм 3 хүний бүрэлдэхүүнтэй ажлын хэсгийг гаргая. Энэнтэй холбогдуулаад бүлэг дээрээс Дэгийн тухай хуулийн 47.6-д заасны дагуу ажлын хэсгийн санал, дүгнэлтийг сонсож байгаад тайлан дээр үнэлэлт дүгнэлтийг өгч тогтоол гаргаж болно гэсэн байдаг. Энэний дагуу ажлын хэсгийн дараагаар тайлангийн санал, дүгнэлтийг оруулж ирж дахин хэлэлцье гэсэн санал байна.

Дараагийн хуралд нийгмийн даатгалын үндэсний зөвлөлийн үйл ажиллагааны 2011 оны төслийг батлах тухай тогтоолын төслийг та бүхэнд тараасан байгаа. 2011 оны тогтоолын төслийг баталъя гэсэн саналтай гишүүд гараа өргөнө үү. 10-аас 9.

Ингээд эхний асуудал дууслаа. Нийгмийн даатгалын үндэсний зөвлөлийн тайланг батлаагүй, төсвийг нь баталж өгч байгаа. Тайлангий нь ажлын хэсгийн дүгнэлтийг оруулж ирсний дараа, ажлын хэсэг танилцаж байгаад.

Байнгын хорооны гишүүд хэрэв энэ тайлангийн талаар шаардлагатай гэвэл УИХ-ын чуулганаар орж хэлэлцүүлэх хүртэл эрх нь байгаа юм байна лээ. Тэгэхээр ажлын хэсэг энэ дээр нэлээд нямбай ажиллаж байгаад Байнгын хороогоороо тайлангаа батлаад тогтоол, дүгнэлтээ гаргачихвал цаашаа чуулганаар оруулж болох ч бас ийм хувилбар байгаа гэдгийг бас хэлмээр байна.

Дараагийн асуудал, Жендэрийн эрх тэгш байдлыг хангах тухай хуулийн төсөл, Монгол Улсын Засгийн газрын тухай хуульд өөрчлөлт оруулах, Хөдөлмөрийн тухай хуульд нэмэлт, өөрчлөлт оруулах тухай, Төрийн албаны тухай хуульд нэмэлт, өөрчлөлт оруулах тухай, Хууль, УИХ-ын бусад шийдвэрийн төсөл боловсруулах, өргөн мэдүүлэх журмын тухай хуульд нэмэлт, өөрчлөлт оруулах, Зар сурталчилгааны тухай хуульд нэмэлт, өөрчлөлт оруулах тухай, Монгол Улсын Хүний эрхийн үндэсний комиссын тухай хуульд нэмэлт, өөрчлөлт оруулах тухай, Иргэний хуульд нэмэлт, өөрчлөлт оруулах тухай, Төсвийн байгууллагын удирдлага, санхүүжилтийн тухай хуульд нэмэлт, өөрчлөлт оруулах тухай хуулийн төслүүд, Хууль хэрэгжүүлэх зарим арга хэмжээний тухай УИХ-ын тогтоолын төсөл хэлэлцье.

Хуулийн ажлын хэсэг Нийгмийн бодлого, боловсрол, соёл, шинжлэх ухааны байнгын хорооноос байгуулагдсан ажлын хэсгийн ахлагч нь УИХ-ын гишүүн Очирбат. Гишүүдэд ажлын дэд хэсэгт Долгор-ажлын хэсгийн ахлагч, Ерөнхий сайдын зөвлөх, Удвал-Хууль зүй, дотоод хэргийн дэд сайд, Энхсайхан-Жендэрийн тэгш байдлын үндэсний хорооны ажлын албаны дарга, Цэдэнбал-Сангийн яамны төрийн захиргааны удирдлагын газрын ахлах мэргэжилтэн, Мөнхөө-Гал голомт хөдөлгөөний төрийн бус байгууллагын тэргүүн, Оюунцэцэг-Монголын хуульч эмэгтэйчүүдийн зөвлөлийн удирдах зөвлөлийн гишүүн, Түмэндэлгэр-Боловсролын их сургуулийн багш, социологич, жендэр судлаач ийм ажлын дэд хэсгүүд байна.

Ажлын хэсгийн ахлагчийн хувьд Жендэрийн эрх тэгш байдлыг хангах хуулийн талаар ажилласан ажлын талаархи танилцуулгыг та бүхэнд хийе.

Монгол Улсын Засгийн газраас 2009 оны 7 сарын 3-ны өдөр УИХ-д өргөн мэдүүлсэн Жендерийн эрх тэгш байдлыг хангах тухай хуулийг УИХ-ын чуулганы нэгдсэн болон Байнгын хорооны хуралдаанаар хэлэлцүүлэх, бэлтгэл хангах, санал, дүгнэлтийг төсөл боловсруулах үүрэг бүхий ажлын хэсэг, Нийгмийн бодлого, боловсрол, соёл, шинжлэх ухааны 2009 оны 12-р сарын 25-ны өдрийн 14 тоот тогтоолоор байгуулагдсан.

Ажлын хэсэгт ажлын хэсгийн ахлагч, УИХ-ын гишүүн Д.Очирбат, гишүүд УИХ-ын гишүүн Алтангэрэл, Арвин, Батхүү, Ц.Батбаяр, Су.Батболд, Г.Баярсайхан, Гүндалай, Гантөмөр, Дашдорж, Оюун, Оюунхорол, Улаан нар болон Байнгын хорооны ажлын алба, Нийгмийн хамгаалал, хөдөлмөрийн яам, Хууль зүй, дотоод хэргийн яам, Сангийн яам, Боловсрол, соёл, шинжлэх ухааны яам, Жендерийн эрх тэгш байдлын үндэсний хороо, Хүчирхийллийн эсрэг үндэсний төв, Гал голомт хөдөлгөөн зэрэг байгууллагуудын холбогдох албан тушаалтнууд орж ажиллалаа.

Хуулийн ажлын хэсэг 4 удаа хуралдсаны зэрэгцээ уг хуультай холбоотой олон улсын байгууллагын зөвлөмж, судалгаа, холбогдох баримт бичигтэй танилцсан болно. Жендерийн эрх тэгш байдал нь хүний хөгжлийн суурь асуудал төдийгүй, хөгжлийн бие даасан чухал зорилт, Монгол Улсын Их Хурлаас баталсан Мянганы хөгжлийн зорилт болон Мянганы хөгжлийн зорилтод суурилсан үндэсний хөгжлийн цогц бодлогод жендерийн эрх тэгш байдлыг хангах бодлогыг хөгжлийн гол стратеги байхаар тодорхойлсон байдаг.

Засгийн газраас өргөн барьсан Жендерийн эрх тэгш байдлыг хангах тухай хуулийн төслийг Нийгмийн бодлого, боловсрол, соёл, шинжлэх ухааны байнгын хорооны ажлын хэсгээр хэлэлцсэний үндсэн дээр та бүхэнд тараасан санал, дүгнэлтийг гаргасан. Иймд Монгол Улсын Засгийн газраас УИХ-д өргөн мэдүүлсэн Жендерийн эрх тэгш байдлын тухай хуулийн төсөл, Байнгын хорооны ажлын хэсгээс гаргасан зарчмын зөрүүтэй саналыг хэлэлцэн шийдвэрлэж өгөхийг та бүхнээс хүсье.

Саяны ажлын хэсгийн асуудалтай холбогдолтой асуулт асуух гишүүд байна уу? Ажлын хэсэгт урьдчилан томъёолж өгсний үндсэн дээр түүнийхээ үндэслэлийг тайлбарласан 5 минутаас илүүтэйгээр бас тайлбар хийж болно. Санал хэлж болно, хуралдаанд оролцож байгаа байнгын хорооны гишүүдээс.

Би зарчмын зөрүүтэй саналын томъёоллыг та бүхэнд танилцуулъя.

1.Төслийн 8.2 дахь заалт “УИХ-ын болон орон нутгийн сонгууль, улс төрийн нам, эвслээс нэр дэвшигчийн дотор аль нэг хүйсийн төлөөлөл 30 хувиас доошгүй байна” гэсэн заалтыг хасах саналыг дэмжиж байгаа гишүүд гараа өргөнө үү. 10-аас 7.

2.Төслийн 8.4 дэх заалт “Бүх шатны сонгуулийн хорооны дарга болон нарийн бичгийн дарга эсрэг хүйстэй байна” гэсэн саналыг хасах гэсэн саналыг дэмжиж байгаа гишүүд гараа өргөнө үү.

3.Төслийн 8.5 дахь хэсгийн “30 хувиас” гэснийг “25 хувиас” гэж өөрчлөх саналыг дэмжиж байгаа гишүүд гараа өргөнө үү. 10-аас 8.

4.Төслийн 10.1.1 дэх заалтыг дор дурдсанаар өөрчлөн найруулах: “10.1.1.төрийн улс төрийн албан тушаалд томилогдох албан тушаалтны дотор аль нэг хүйсийн төлөөлөл Засгийн газар, аймаг, нийслэлд 15 хувиас, дүүрэгт 20 хувиас, суманд 25 хувиас, хороодод 30 хувиас доошгүй байна” гэсэн саналыг дэмжиж байгаа гишүүд гараа өргөнө үү. 10-аас 8.

5.Төслийн “10.1.2.төрийн захиргааны удирдах албан тушаалтны дотор аль нэг хүйсийн төлөөлөл яамдын Төрийн нарийн бичгийн дарга, Засгийн газрын агентлагийн даргын 15 хувиас, бусад төв байгууллагын удирдлагын 20 хувиас, яамдын газар, хэлтсийн даргын 30 хувиас, аймаг, нийслэл, сум, дүүргийн Засаг даргын тамгын газрын дарга, хэлтэс, албадын даргын 40 хувиас доошгүй байна” гэсэн саналыг дэмжиж байгаа гишүүд гараа өргөнө үү. 10-аас 7.

6.Төслийн 10.1.3 дахь заалтын “гүйцэтгэх” гэсний дараа “Авлигатай тэмцэх” гэж нэмэх гэсэн саналыг дэмжиж байгаа гишүүд гараа өргөнө үү. 10-аас 7.

7.Төслийн 10.1.4 дэх заалтыг дор дурдсанаар өөрчлөн найруулах: “10.1.4.төрийн үйлчилгээний удирдах албан тушаалтны дотор аль нэг хүйсийн төлөөлөл хэт давамгайлсан тохиолдолд 40:60 гэсэн харьцааг хангах бодлого, арга хэмжээг тусгай хөтөлбөр, төлөвлөгөөний дагуу хэрэгжүүлэх бөгөөд энэ хуулийн 6.4.6-д заасан тохиолдолд энэ заалт үл хамаарна” гэсэн саналыг дэмжиж байгаа гишүүд гараа өргөнө үү. 10-аас 7.

8.Төслийн 10.3 дахь хэсгийн “хэрэгжүүлнэ” гэсний дараа “Энэ хуулийн 6.4.6-д заасан тохиолдолд энэ заалт үл хамаарна” гэж нэмэх гэсэн саналыг дэмжиж байгаа гишүүд гараа өргөнө үү. 10-аас 7.

9.Энэ хуулийг 2012 оны 1-р сарын 1-ний өдрөөс эхлэн дагаж мөрдөнө.

**С.Оюун**:-Энэ заалттай холбоотой асуулт байна. Тэртээ тэргүй энэ цаашаа харахаар Жендэрийн эрх тэгш байдлыг хангах тухай хуулийн 10.1.1 дэх заалт гээд 2013 оноос гэж байгаа. Бэлтгэл ажил үе шаттайгаар хэрэгжүүлнэ гэдэг нь бас ойлгомжтой байгаа. Тийм учраас заавал 2012 оны 1 сарын 1 гэж хойшлуулах шаардлага байна уу? Ердийн журмаар явж болохгүй юу? Ямар үндэслэлээр ингээд 1 жилээр хэрэгжилтийг нь хойшлуулах болж байгаа юм бэ? Үе шаттайгаар тэртээ тэргүй хэрэгжүүлнэ гээд юмнууд явж байгаа л даа.

**Д.Очирбат**:-Ер нь үе шаттайгаар хэрэгжүүлье гээд ажлын хэсэг дээр Долгор зөвлөхтэй ярьж байгаад ажлын хэсэг дээр л гаргасан санал л даа.

**С.Оюун**:-Үе шаттайгий нь би зөвшөөрч байна, нэгэнт үе шаттай учраас 2012 онд хэрэгжиж эхлээд, дахиад үе шаттайгаар 2, 3 жил гээд ингээд явж байснаас зүгээр ердийн журмаараа яваад тэрэн дотроо тэртээ тэргүй үе шаттай нь орж байгаа гэдгийг хэлэх гээд байгаа байхгүй юу. Тэртээ тэргүй үе шаттай гэдэг нь батлагдаж байгаа. Тэгэхээр ердийн журмаараа батлагдсан ч гэсэн 2, 3 жилийн дараа л хэрэгжихээр асуудлууд байгаа шүү дээ, энэ дотор нь. Тэгэхээр би ердийн журмаар гэсэн зарчмын зөрүүтэй санал оруулж байна. Би хөндлөнгийн санал оруулж байна гэсэн үг.

**Д.Очирбат**:-За Оюун гишүүн зарчмын зөрүүтэй санал гаргалаа. Одоо байгаа энэ хуулийнхаа ажлын хэсгийн хэсгийн саналаар санал хураалгая. Энэ санал дэмжигдэхгүй бол Оюун гишүүний санал дэмжигдлээ гэсэн үг.

Энэ хуулиа 2012 оны 1 сарын 1-ний өдрөөс эхлэн дагаж мөрдөхөөр тусгаж байгаа гэсэн ажлын хэсгийнхээ саналыг хураалгая. 10-аас 5. Дэмжигдсэнгүй. За тэгвэл Оюун гишүүний гаргасан санал дэмжигдлээ. Энийг сайн анхаараарай. Протоколдоо.

10.Жендэрийн тухай хуулийн төсөлтэй хамт өргөн мэдүүлсэн Төсвийн байгууллагын удирдлага, санхүүжилтийн хуульд нэмэлт оруулах тухай хуулийн төслийг хэлэлцэх шаардлагагүй гэж үзэж төсөл санаачлагчид нь буцаах гэсэн саналыг дэмжиж байгаа гишүүд гараа өргөнө үү. 10-аас 7.

11.Хуулийг дагаж мөрдөх журмын тухай хуулийн төслийг нэмж хэлэлцэнэ гэсэн гишүүд гараа өргөнө үү. 10-аас 6.

12.Ажлын хэсгийн Төслийн 14.3 дахь заалт нь 14.3 дахь хэсгийг хасах гэсэн саналыг дэмжиж байгаа гишүүд гараа өргөнө үү. 10-аас 6.

13.Жендэрийн эрх тэгш байдлыг хангах тухай хуулийг дагаж мөрдөх журмын тухай хуулийг боловсруулж оруулж ирж байгаа. Энэ хуулийн 1-р зүйлд Жендэрийн эрх тэгш байдлыг хангах тухай хуулийн 10.1.1 дэх заалтуудыг 2013 оны 1 сарын 1-ний өдрөөс эхлэн хэрэгжүүлж мөрдөнө.

**С.Оюун**:-Энэ дээр андуурчихсан юм болов уу, хуучин ажлын хэсэг дээр хэд байлаа?

**Д.Очирбат**:-10.1.1 чинь төрийн улс төрийн албан тушаалд томилох албан тушаалтны дотор аль нэг хүйсийн төлөөлөл шүү дээ. Тэгэхээр энийг ажлын хэсэг дээрээ ярьж байгаад Жендэрийн эрх тэгш байдлыг хангах тухай хуулийн 10.1.1. түрүүнд бид нар хураалгасан санал шүү дээ. Хураалгасан саналаа 2013 оны 1 сарын 1-ний өдрөөс эхлэн дагаж мөрдүүлнэ гэж зөвхөн энэ заалтыг оруулж ирж байгаа. Ажлын хэсгийн саналыг дэмжиж байгаа гишүүд гараа өргөнө үү. 10-аас 6.

2-р зүйл. Дагаж мөрдөх журмын тухай хууль дахиж шинээр боловсруулагдаад орж ирж байгаа гэсэн үг. Жендэрийн эрх тэгш байдлыг хангах тухай хуулийн 10.1.2, 10.1.4 дэх заалт, 10.3 дахь хэсгийг тодорхой үе шаттайгаар хэрэгжүүлэх хөтөлбөр, төлөвлөгөө, хүний нөөцийг Засгийн газар гаргаж, одооноос 2016 он хүртэлх хугацаанд багтааж хэрэгжүүлнэ. Засгийн газарт нь хэрэгжүүлэх ийм боломжийг нь 2016 он хүртэл багтааж хэрэгжүүлэх боломжийг нь олгож байгаа юм. Дэмжиж байгаа гишүүд гараа өргөнө үү. 10-аас 6.

3-р зүйл. Энэ хуулийг Жендэрийн эрх тэгш байдлыг хангах тухай хууль хүчин төгөлдөр болсон өдрөөс эхлэн дагаж мөрдөнө. Дэмжиж байгаа гишүүд гараа өргөнө үү. 10-аас 6.

Өнөөдрийн Жендэрийн эрх тэгш байдлыг хангах тухай хуулийн ажлын хэсгийн гаргасан зарчмын зөрүүтэй саналыг хураалгаж дууслаа.

Хуралдаанд оролцсон гишүүдэд талархлаа. Байнгын хорооны санал, дүгнэлтийг УИХ-ын чуулганд Арвин гишүүн танилцуулна.

**Соронзон хальснаас буулгасан**:

ХУРАЛДААНЫ ТЭМДЭГЛЭЛ

ХӨТЛӨГЧ Ц.НАРАНТУЯА